Source: https://www.scribd.com/doc/93186534/Joukkoistaminen-demokraattisissa-prosesseissa
Timestamp: 2017-09-20 09:38:21+00:00
Document Index: 13698294

Matched Legal Cases: ['kko ', 'kko ', 'kko ', 'kko ', 'kko ', 'kko ', 'kko ', 'kko ', 'kko ', 'kko ']

Uploaded by Tanja Aitamurto
Description: Fil.lis. Tanja Aitamurron selvitys Suomen eduskunnan tulevaisuusvaliokunnalle joukkoistamisesta demokraattisissa prosesseissa.
Fil.lis. Tanja Aitamurron selvitys Suomen eduskunnan tulevaisuusvaliokunnalle joukkoistamisesta demokraattisissa prosesseissa.
Joukkoistaminen demokratiassa: Poliittisen päätöksenteon uusi aika
Selvitys eduskunnan tulevaisuusvaliokunnalle Huhtikuu 2012 Fil.lis. Tanja Aitamurto tanjaa@stanford.edu
Tämän teos teoksen käyttöoikeutta koskee Creative Commons Nimeä-Ei muutoksiaEpäkaupallinen 1.0 Suomi -lisenssi.
Sisällysluettelo 1. Johdanto 2. Mitä joukkoistaminen on? ! ! ! ! ! ! ! ! ! ! ! ! ! ! ! ! ! ! ! ! ! ! ! ! ! ! ! 2.1 Joukkoistamisen määritelmä 2.2 Esimerkkejä joukkoistamisesta ! ! ! ! ! ! 2.2.1 Kartoittaminen 2.2.2 Innovaatioprosessit 2.2.3 Luova työ ja viihde 2.2.4 Journalismi 2.2.5 Mikrotyö 2.2.6 Joukkorahoitus
2.3 Joukkoistamisen kehityskaari 3.1 Laki- ja strategiavalmistelu ! ! ! 3.1.1 Perustuslain uudistus Islannissa 3.1.2 Yhdysvaltain kansalliset dialogit 3.1.3 Madison Platform: Joukkoistaminen Yhdysvaltain kongressissa 3.2.1 Chicagon budjettikeskustelu!! 3.2.2 Calgaryn budjettikeskustelu
3. Joukkoistaminen demokraattisissa prosesseissa
3.2 Budjetin valmistelu
3.3 Avoin innovaatio 3.4 Kansalaisaloitteet ! ! 3.4.1 Avoin ministeriö 3.4.2 We the People
4. Joukkoistamisen rooli demokratiassa 4.1 Joukkoistamisen vaikutukset demokratiaan 4.2 Joukkoistaminen avoimen hallinnon osana
5. Onnistuneen joukkoistamisen ainekset 6. Joukkoistamisen haasteet 7. Suositukset 8. Lopuksi
1. Johdanto Joukkoistaminen (engl. crowdsourcing) yleistyy eri alueilla avaruudentutkimuksesta elokuvien tekemiseen ja journalismista yhteiskuntapolitiikkaan. Eduskunnan tulevaisuusvaliokunta tilasi joulukuussa 2011 raportin selvittääkseen, kuinka joukkoistamista voidaan käyttää demokraattisissa prosesseissa. Tämä selvitys hahmottaa joukkoistamisen käyttöä demokratian välineenä. Työn tarkoitus on esitellä joukkoistamista ilmiönä sekä kartoittaa joukkoistamisen parhaita käytäntöjä. Selvityksen rakenne on seuravanlainen: Ensin luodaan katsaus siihen, kuinka joukkoistamista käytetään eri aloilla. Sen jälkeen tarkastellaan esimerkkitapausten avulla, kuinka metodia käytetään yhteiskuntapolitiikassa. Osa näistä tapauksista on esitelty lyhyissä videoissa tulevaisuusvaliokunnan verkkosivuilla sekä Facebook-sivuilla https://www.facebook.com/JoukkoistaminenTuvi. Luvussa neljä analysoidaan joukkoistamisen roolia demokraattisissa prosesseissa ja tarkastellaan, kuinka joukkoistaminen asettuu osaksi Open Government -periaatteiden ja -käytänteiden ekosysteemiä. Luvussa viisi katsotaan tekijöitä, joita tarvitaan joukkoistamisen onnistumiseen. Luku kuusi puolestaan tarkastelee joukkoistamisen haasteita ja riskejä. Työn lopuksi esitetään suosituksia, jotka hahmottelevat suuntaa siihen, kuinka tulevaisuusvaliokunta, eduskunta ja muut poliittiset toimijat voivat käyttää joukkoistamista. Selvityksen tekijä, ﬁl.lis. Tanja Aitamurto valmistelee väitöskirjaa Tampereen yliopistoon joukkoälyyn ja joukkoistamiseen liittyen. Hän on hankkinut tietoa eri puolilta maailmaa selvitystä varten haastattelemalla joukkoistamisen käyttäjiä ja alan asiantuntijoita sekä perehtymällä akateemisiin lähteisiin. Aitamurto työskentelee parhaillaan vierailevana tutkijana Stanfordin yliopistossa Yhdysvalloissa.1
http://fsi.stanford.edu/people/Tanja_Aitamurto/ 3
Keskustelu joukkoistamisesta jatkuu Tulevaisuusvaliokunnan joukkoistamiseen ja kansalaisosallistumiseen keskittyvällä Facebook-sivulla osoitteessa https:// www.facebook.com/JoukkoistaminenTuvi 2. Mitä joukkoistaminen on? 2.1 Joukkoistamisen määritelmä Joukkoistamalla ihmisten tietoa, taitoa ja kokemusta kerätään erilaisiin tarkoituksiin internetissä avoimien olevien tehtävien avulla (Howe, 2008). Joukkoistamisesta on tullut suosittu keino osallistaa ihmisiä kaupunkisuunnittelusta (Brabham, 2009) ja t-paitojen logojen (Brabham, 2010) suunnittelusta monimutkaisten tieteellisten ongelmien ratkaisemiseen (Aitamurto, Leiponen & Tee, 2011). Joukkoistaminen viittaa tyypillisesti tehtäviin, jotka ovat avoimia kaikille. “Kaikki” on kuitenkin rajattu käsite, koska kaikilla ei ole pääsyä internetiin. Avoimuus voi tarkoittaa myös tarkoituksella rajattua osallistumisen mahdollisuutta: Esimerkiksi yritykset käyttävät joukkoistamista organisaatioiden sisällä osana innovaatioprosessejaan. Tällöin joukkoistaminen on avointa vain yrityksen työntekijöille. Joukkoistaminen voidaan jakaa vapaaehtoiseen (non-pecuniary) ja palkalliseen (pecuniary) joukkoistamiseen.2 Vapaaehtoisella joukkoistamisella tarkoitetaan tehtäviä, joihin ihmiset osallistuvat vapaaehtoisesti, ilman toivetta suoranaisesta rahapalkkiosta. Palkallinen joukkoistaminen viittaa tyypillisesti tehtäviin, jotka tehdään rahan edestä. Esimerkiksi “mikrotehtävät” (microtasks) ja “mikrotyö” (microwork) kuuluvat tähän kategoriaan. Innovaatiokilpailut, joissa joukkoistetaan ratkaisuja esimerkiksi tieteellisiin ongelmiin, asettuvat näiden kahden kategorian välille. Niissä on mahdollista saada rahapalkkio, mutta palkinnon saaminen ei ole tietenkään taattua. Tämä raportti keskittyy esittelemään vapaaehtoista joukkoistamista ja erityisesti joukkoistamista demokraattisissa prosesseissa, johon paneudutaan tarkemmin
Joukkoistamisesta on myös kasvava määrä yksityiskohtaisempia typologioita, joista lisää esimerkiksi Aitamurto, Leiponen & Tee, 2011.
seuraavassa luvussa. Wikipediamainen työskentely ei tämän raportin määrittelyn mukaan ole joukkoistamista. Wikipedian tekeminen sen sijaan luokitellaan commonsbased-peer-productioniin (Benkler, 2006) eli vertaistuotantoon. Vertaistuotannossa kansalaiset melko tasa-arvoisesti toimivat yhdessä tuottaakseen lopputuloksen, kuten Wikipedia-artikkelin. Nämä hankkeet ovat yleensä itsenäisiä muihin instituutioihin nähden. Joukkoistamiselle tunnusomaista on sen sijaan selkeästi määritelty, rajattu tehtävä, kuten tieteellisen ongelman ratkaiseminen, mielipiteen kertominen tai kokemuksen jakaminen. Tässä selvityksessä käytetyn määritelmän mukaan joukkoistamiselle tyypillistä on myös selkeä tehtävänantajataho, joka voi olla esimerkiksi organisaatio, yritys tai ryhmä ihmisiä, jotka avaavat joukkoistamistehtävän internetissä. Joukkoistaminen ja vertaistuotanto voivat toki ilmetä samanaikaisesti, eikä rajanveto ole yksiselitteistä, eikä usein edes tarpeellista. Toinen käsitehierarkkinen vaihtoehto on tarkastella joukkoistamista vertaistuotannon työkaluna eli keinona toteuttaa vertaistuotantoa. Joukkoistaminen on keino kerätä ihmisten tietoa, taitoa ja kokemusta. Näin ihmiskunnan joukkoälyä kanavoidaan erilaisiin tarkoituksiin. Joukkoäly perustuu ajatukseen hajautetusta älystä ja taidosta, joka on saatavilla internetin kautta. (Lévy, 1997). Joukkoälyn vastakohta on tukeutuminen yhteen asiantuntijaan. Joukkoälyn käyttö yleistyy nopeasti eri aloilla, koska sitä voi esimerkiksi joukkoistamisen (crowdsourcing) ja yhteiskehittelyn (co-creation)3 avulla soveltaa aiempaa helpommin monissa tehtävissä kehittyneiden teknologioiden ansiosta.
Co-creationista lisää esim. Aitamurto ja Könkkölä, 2011. 5
2.2 Esimerkkejä joukkoistamisesta 2.2.1 Kartoittaminen Tässä luvussa tarkastellaan esimerkkejä joukkoistamisen käytöstä eri aloilla. Aloitetaan katsaus kaukaa eli avaruudesta. Yhdysvaltain avaruusvirasto NASA joukkoistaa avaruustutkimustaan muun muassa siten, että kuka tahansa voi osallistua tutkimukseen merkkaamalla NASAn verkkosivuilla kartalle kraattereita Marsin pinnalla4 (kuva 1) ja tutkimalla linnunrataa.5 Kansalaisten apu on raporttien mukaan johtanut uusiin löydöksiin avaruustutkimuksessa.6 Näissä NASAn kansalaistiedelaboratorioissa on selkeät ohjeet, kuinka tehtävät tulee suorittaa. Kansalaisten suorittamat tehtävät ovat
Kuva 1. NASAn verkkosivuilla ihmiset osallistuvat avaruuden tutkimiseen. He voivat esimerkiksi laskea kraattereita Marsin pinnalta kansalaistieteeseen keskittyvässä verkkolaboratoriossa.
tyypillisesti yksinkertaisia ja rutiininomaisia - sellaisia, jotka jäävät muuten priorisoinnin vuoksi tekemättä, mutta joilla tehtyinä voi olla suuri merkitys. Esimerkiksi Marsin
NASAn kansalaistutkimuslaboratorio: http://beamartian.jpl.nasa.gov/welcome http://www.milkywayproject.org/ http://www.jpl.nasa.gov/news/news.cfm?release=2012-062 6
pinnasta on kartoitettu vain pieni osa, eikä tehtävää saada koskaan päätökseen ilman joukkojen voimaa. Joukkoistaminen on yleistynyt myös kriisikartoituksessa (crisismapping) ja erilaisten silminnäkijähavaintojen keräämisessä. Tehtävä on lähettää tietoa esimerkiksi havaitusta vaalivilpistä kartan ylläpitäjälle tekstiviestin tai internetin kautta. Nämä raportit kerätään internetissä olevalle kartalle (kuva 2). Kartat ovat tehokas visuaalinen keino hahmottaa kartoitettavana olevan ilmiön levinneisyys ja sijainti. Karttojen avulla avustusjärjestöt pystyvät nopeasti paikantamaan, missä tarvitaan millaistakin apua. Kriisikartoituksessa käytetään esimerkiksi
Kuva 2. Ushahidi-joukkoistamiskartta uutispalvelu Al-Jazeeran sivuilla. Al-Jazeera pyysi Somalian asukkaita kertomaan näkemyksensä tulevaisuudesta. Viestit sijoitettiin joukkoistamiskartalle Al-Jazeeran verkkosivuilla. http://www.aljazeera.com/indepth/spotlight/ somaliaconﬂict/somaliaspeaks
Ushahidi-nimistä7 avoimen lähdekoodin kartta-alustaa. Tällaisia joukkoistamiskarttoja (crowdmaps) on käytetty muun muassa Haitin maanjäristyksen jälkeen kartoittamaan
hädän tarvetta saarella sekä Egyptissä ja Intiassa vaalivilpin kartoittamisessa (Meier, 2011). Parhaillaan ihmisryhmä kartoittaa väkivaltaa ja rikoksia Syyriassa.8 Länsimaissa ovat yleistyneet työkalut kuten SeeClickFix ja FixMyStreet, joiden avulla kaupunkilaiset voivat lähettää tietoa asuinalueensa ongelmista verkossa. Nämä raportit päätyvät kartalle. Esimerkiksi Richmondin kaupunki Virginiassa Yhdysvalloissa pyytää
http://ushahidi.com/ https://syriatracker.crowdmap.com/ 7
asukkaita ilmoittamaan pimeistä katuvaloista, kuopista ajotiellä sekä muista vastaavanlaisista ongelmista SeeClickFix-verkkopalvelun9 kautta (kuva 3). Kun kaupungin kunnossapito-osasto on korjannut ongelman, se merkitsee tehtävän
Kuva 3. Richmondin kaupungin asukkaat ilmoittavat asuinalueensa ongelmista karttapalvelun avulla.
karttapalvelussa suoritetuksi eli “suljetuksi”. Näin kansalaiset voivat seurata ilmoittamansa epäkohdan korjaamisen etenemistä. Kaupungit käyttävät joukkoistamista, koska se tarjoaa asukkaille kätevän tavan ilmoittaa ongelmasta aikaan ja paikkaan sitomatta sekä siirtää puhelinsoittoja epäkohdista verkkopalvelun käyttöön. Suomessa pyöräteiden ongelmien joukkoistamisessa edelläkävijätyötä on tehnyt Fillarikanava.10 Tällaisessa joukkoistamisessa “raportit” tai silminnäkijähavainnot voidaan joko tarkistaa ennen kuin ne julkaistaan kartalla tai ne julkaistaan tarkistamattomina. Yksi joukkoistamisen haasteista on joukkoistetun tiedon laatu: mikä havainnoista pitää paikkansa, mikä ei. Tiedon tarkastamiseen on erilaisia, ei kuitenkaan vielä ongelmattomia menetelmiä, ja uusia on kehitteillä.
http://seeclickﬁx.com/richmond/issues/hot http://ominvoimin.com/ﬁllarikanava/ 8
2.2.2. Innovaatioprosessit Yritykset käyttävät joukkoistamista saadakseen ideoita tuotekehitykseensä ja haistelemaan käyttäjätrendejä. Yksi tunnetuimmista joukkoistamissivustoista tuotekehityksessä on Innocentive. Innocentive-alustalla yritykset kuten Procter & Gamble ja EliLilly pyytävät ihmisiä lähettämään ratkaisuja tuotekehityshaasteisiinsa. Nämä voivat olla esimerkiksi monimutkaisia kemian alan ongelmia. Ongelman ratkaisijoita on palkittu kymmenien tai satojen tuhansien dollareiden rahasummalla. Joukkoistamalla yritykset saavat käsiinsä useita ratkaisuja ongelmiinsa. Ne todennäköisesti myös säästävät rahaa: sen sijaan että yritys palkkaisi pitkän prosessin kautta uusia jäseniä tutkimus- ja kehitysyksikköönsä ratkaisemaan ongelmaa, se voi saada ratkaisun ongelmaan joukkoistamalla. Tämä on hyödyllistä etenkin silloin, kun ratkaistava ongelma on yrityksen ydintoiminnan ulkopuolella: uusien työntekijöiden löytäminen ja palkkaaminen mahdollisesti ratkaisemattomissa olevaan ongelmaan olisi siksi järjetöntä. Tutkimustulokset viittaavat siihen, että alan ulkopuolelta tulevat osallistujat ratkaisevat ongelmat uudella tavalla. Esimerkiksi tuotekehityksessä ei-asiantuntijat kehittivät ratkaisuja, joilla oli asiantuntijoiden arvion mukaan parempi uutuusarvo sekä jotka hyödyttivät asiakasta enemmän kuin asiantuntijoiden (ammattilaisinsinöörien ja suunnittelijoiden) ratkaisut (Poetz ja Schreier, 2011). Toinen tutkimus viittaa siihen, että alan ulkopuolelta tuleva, ulkopuolinen ongelmaratkaisija menestyy joukkoistetussa ongelmanratkaisutehtävässä paremmin kuin alalta tuleva (Jeppesen ja Lakhani, 2010) Tämä joukkoistamisen malli liittyy työnjaon laajempaan muutokseen, jossa työntekijät soveltavat asiantuntemustaan useilla rintamilla samanaikaisesti, yhä harvemmin enää vain yhden työnantajan palveluksessa. Joukkoistamalla innovaatioprosessinsa osia yritykset soveltavat toimintaansa avoimen innovaation periaatteita (Chesbrough, 2003). Tämä avoin innovaatioprosessi viittaa kahdenlaiseen, toisiaan täydentävään avoimuuteen, jotka toteutuvat organisaatiosta
sisään ja ulos. Sisäänpäin tulevassa virrassa organisaatio saa ideoita ja tietoa, jota se voi hyödyntää sisäisissä prosesseissaan. Tämä tarkoittaa irrottautumista ajatusmallista, (Not Invented Here -ajattelu), jossa vieroksutaan ulkopuolelta tulevia ajatuksia. Ulospäin organisaatio työntää omia tuotteitaan ja teknologioitaan siten, että ulkopuoliset toimijat etsivät niille uusia markkinoita ja liiketoimintamalleja. Avoimen innovaation prosessi toteutuu esimerkiksi teknologiayritysten avointen ohjelmointirajapintojen kautta (Aitamurto ja Lewis, 2012).
Kuva 4. Nokia joukkoistaa ideoita innovaatioihin IdeasProject-verkkoyhteisössään.
Esimerkiksi matkapuhelinvalmistaja Nokia toteuttaa avoimen innovaation strategiaa joukkoistamalla IdeasProject-verkkoyhteisössään11 ideoita muun muassa yhteiskunnallisiin innovaatioihin. (kuva 4) Nokia tekee joukkoistamista yhdessä muun muassa Maailmanpankin ja YK:n organisaatioiden kanssa. Kilpailujen parhaat ideat toteutetaan yleensä sovelluksina Nokian sovelluskauppaan Ovi Storeen. Avointa innovaatiota on sovellettu ja tutkittu lähinnä yrityksissä (Dahlander & Gann, 2010), ja parhaillaan avoimen innovaation periaatteen soveltaminen on liikkumassa
http://www.ideasproject.com/index.jspa 10
myös julkiselle sektorille. Organisaatiot järjestävät myös avoimia kampanjanomaisia innovaatiokilpailuja, joissa ne joukkoistavat esimerkiksi liikeideoita ja tuotesuunnitelmia. Yksi kuuluisimpia on amerikkalaisen säätiön jakama X Prize-palkinto 12, jolla palkitaan uraauurtavia edistysaskeleita tieteessä ja teknologiassa. Suomessa muun muassa Helsingin Sanomain Säätiö järjestämä tiedonvälityksen innovaatiokilpailu Uutisraivaaja13 ja Viestinnän keskusliiton painotuotteiden kehittämiseen kannustava Think Ink14 -kilpailu toimii samalla periaatteella 2.2.3 Luova työ ja viihde Joukkoistamista käytetään myös luovassa työssä. Suomalaiset ovat olleet edelläkävijöitä joukkoistamisen yhdistämisessä viihteen tekemiseen. Keväällä 2012 ensi-iltaan tullut IronSky 15 on esimerkki elokuvasta, jonka tuotantoa on joukkoistettu.16 Osallistujat on kutsuttu kirjoittamaan käsikirjoitusta, nauhoittamaan vuorosanoja ja tekemään mainosvideoita. IronSky on tuotettu suomalaisella Wreck-a-Movie 17 joukkoistamisalustalla. Suomessa on myös joukkoistettu oopperan tekemistä. Tämä OperabyYou-hanke huipentuu kesällä 2012 Savonlinnan Oopperajuhlilla18 , jossa tuotos esitetään. Joukkoistaminen on yleistynyt myös muunlaisessa luovassa työssä. Yritykset joukkoistavat erilaisia design-töitä, kuten logoja ja mainoksia. Esimerkiksi automerkki Chevy 19 joukkoisti SuperBowl-mainoksensa20 vuonna 2011. Yritykset joko tekevät
http://en.wikipedia.org/wiki/X_Prize_Foundation http://uutisraivaaja.ﬁ/ http://www.vkl.ﬁ/thinkink http://www.ironsky.net/ http://www.forbes.com/sites/erikkain/2012/02/08/is-crowdsourcing-the-future-of-ﬁlm/ http://www.wreckamovie.com/about http://operabyyou.wreckamovie.com/ http://www.chevrolet.com/culture/article/superbowl-route66/ http://www.youtube.com/watch?v=IR6VMLUeRXw&feature=relmfu 11
joukkoistamista omilla sivuillaan tai käyttävät jo muotoutuneita joukkoistamisyhteisöjä, kuten design-työhön keskittynyttä Jovotoa21 tai 99designs-nimistä suunnittelijoiden ja taiteilijoiden markkinapaikkaa.22 Oli joukkoistettava tehtävä elokuvan ääni tai mainos, prosessi on ihanteellinen markkinoinnin kannalta: Sana tuotteesta leviää jo tuotantovaiheessa. Näin itse prosessista tulee tärkeä, ei pelkästään valmiista tuotteesta. 2.2.4. Journalismi Joukkoistamista käytetään journalismissa tiedonhankintaan ja juttuaiheiden etsintään. Yksi tunnetuimpia ja ensimmäisiä suurta huomiota saaneita joukkoistamisia journalismissa oli amerikkalaisen poliittisen julkaisun Talking Points Memon (TPM) kokeilu vuonna 2007. TPM pyysi lukijoitaan tutkimaan 3 000 sähköpostia paljon huomiota herättäneen viranomaisten irtisanomistapaukseen liittyen. Brittiläinen sanomalehti Guardian puolestaan käytti vuonna 2009 joukkoistamista tutkiessaan satoja tuhansia dokumentteja, jotka liittyivät maanlaajuiseen poliittiseen skandaaliin. Kymmenet tuhannet lukijat auttoivat vapaaehtoisesti Guardiania käymään dokumentit läpi. Tehtävä joukkoistettiin tietokoneohjelmalla (kuva 5), jonka avulla lukijat lajittelivat dokumentit niin, että journalistinen työ toimituksessa nopeutui. Keväällä 2009 amerikkalainen verkkojulkaisu Hufﬁngton Post antoi lukijoilleen tehtävän: heidän pitäisi vertailla eroja Yhdysvaltain senaatin alkuperäisen, talouden elvyttämiseen tähtäävän lakiesityksen ja “kompromissiesityksen” välillä. Joukkoistaminen auttoi toimitusta journalistisen työn tekemisessä. Guardian-sanomalehti on käyttänyt joukkoistamista budjettileikkausten seurauksien kartoittamiseen, ja CNN joukkoistaa silminnäkijäraportteja kansalaisilta eri puolilta maailmaa. Ruotsissa päivälehti Svenska Dagbladet on käyttänyt joukkoistamista selvittämään kehitysavun sekä vanhustenhoidon ongelmia.
http://www.jovoto.com/ https://99designs.com/ 12
Myös Suomessa journalistit ovat alkaneet käyttää joukkoistamista työssään. Säännöllisesti joukkoistamista käyttää journalismissa Huuhkaja.ﬁ23 , jossa journalistit tekevät artikkeleita yhdessä lukijoiden kanssa. Suomalainen aikakauslehti Olivia puolestaan antoi lukijoille tehtäviä OmaOlivia.ﬁ:ssä24 tammihelmikuun 2012 numeroaan
Kuva 5. Brittiläinen sanomalehti Guardian pyysi lukijoita luokittelemaan kansanedustajien kuiteista tutkimisen arvoiset.
varten. Helsingin Sanomain taloustoimittaja Tuomo Pietiläinen käytti joukkoistamista
selvittäessään pörssien lyhytkaupan levinneisyyttä Suomessa. Joukkoistamisen tuloksena Pietiläinen paljasti OP-Pohjola-ryhmän johtajien salassa pysyneen henkilökohtaisten holding- eli omistusyhtiöiden ketjun joulukuussa 2011.25 Hänet palkittiin jutusta Tutkivan journalismin yhdistyksen Lumilapio-palkinnolla.26 2.2.5 Mikrotyö Maksulliseen joukkoistamiseen voidaan laskea työn joukkoistaminen, joka yleensä viittaa työn ulkoistamiseen “määrittelemättömälle” joukolle työntekijöitä. Näitä mikrotehtäviä jaetaan verkossa olevilla “työn markkinapaikoilla”, joista yksi tunnetuimmista on Amazon Mechanical Turk.27 Mechanical Turkissa kuka tahansa voi
http://huuhkaja.ﬁ/ www.omaolivia.ﬁ http://www.hs.ﬁ/talous/OP-Pohjolan+pankkiirit+saaneet+miljoonaosinkoja/a1305552278888
http://www.iltasanomat.ﬁ/kotimaa/tutkivan-journalismin-palkinto-hsn-tuomo-pietilaiselle/ art-1288459021538.html
https://www.mturk.com/mturk/welcome 13
kirjautua tehtäväntekijäksi ja tehtävänantajaksi. Tekijät eli “turkkerit” suorittavat tehtäviä, jotka tyypillisesti ovat hyvin yksinkertaisia ja nopeita, kuten numeroiden tarkistamista tai kuvien lajittelemista kategorioihin. Näitä tehtäviä kutsutaan mikrotyöksi (microwork) tai mikrotehtäviksi (microtask). Tehtävistä maksetaan tyypillisesti hyvin pieni, muutaman sentin palkkio, jolloin tuntipalkka liikkuu usein dollarin-parin kieppeillä (Ross et al. 2011). Suurin osa Mechanical Turkin “työntekijöistä” asuu Yhdysvalloissa tai Intiassa. Mechanical Turkin kaltaisen mallin avulla työn teettäjät pystyvät ulkoistamaan rutiininomaisia, pieniä tehtäviä valtavalle työntekijämassalle. Ero perinteiseen ulkoistamiseen on se, että perinteisessä ulkoistamisessa työn tekijä tiedetään. Joukkoistamisessa työ ulkoistetaan tuntemattomalle massalle, josta joku tarttuu tehtävään. Työn joukkoistaminen on kasvava ilmiö, joka muuttaa työnjaon (division of labor) rakenteita maailmanlaajuisesti. Suomalaisiakin yrityksiä on tässä ilmiössä mukana: Suomalainen MicroTask-yritys28 on erikoistunut dokumenttien digitalisoimiseen joukkoistamalla työn pieninä paloina eri puolille maailmaa. 2.2.6 Joukkorahoitus Joukkorahoituksella (crowdfunding) tarkoitetaan rahoitusta, joka kerätään internetin kautta. Näin joukkoistetaan varoja erilaisiin tarkoituksiin. Joukkorahoitus murentaa perinteisiä rahoitusmalleja, ja tuo rinnalle uuden vaihtoehdon rahoittaa toimintaa, oli se sitten taiteen tekemistä, journalismia tai yritystoimintaa. Varat voidaan kerätä lahjoittamalla, eli ihmiset lahjoittavat rahaa luovaan projektiin tai vaikkapa reportaasimatkaan. Yksi tunnetuimmista joukkorahoitusalustoista on amerikkalainen Kickstarter29 , jossa kerätään varoja niin taiteen, kirjallisuuden ja teknologian projekteihin (kuva 6). Joukkorahoituksessa lahjoitetaan tyypillisesti pieniä summia. Voima perustuu lahjoittajien määrään: kun pieniä summia kertyy tarpeeksi monelta, summat paisuvat
http://www.microtask.com/ http://www.kickstarter.com/ 14
Kuva 6. Kickstarter-joukkorahoitusalustalla kerätään varoja projekteihin, kuten tämän kuvan taideprojektiin. Projekti on kerännyt lähes 50 000 dollaria.
suuriksi. Kickstarterissa on esimerkiksi kerätty elokuvan tekemiseen yli kolme miljoonaa dollaria.30 Joukkorahoitus on yleistynyt myös journalismin rahoitusmuotona. Yksi tunnetuimmista journalismin joukkorahoitusalustoista on amerikkalainen Spot.Us31. Joukkorahoitus voidaan nähdä joukkoälyn ilmentymänä: ihmiset kertovat lahjoittamalla, millaista journalismia haluavat tehtävän (Aitamurto, 2011). Paitsi lahjoittamista, joukkorahoitus voi tarkoittaa myös lainoja. Tällöin lainaan tarvittava pääoma kerätään joukkorahoituksen kautta. Yksi esimerkki tällaisesta sijoittamisesta ovat mikrolainat (engl. microloans, microlending, microﬁnance) jotka ovat yleistyneet Kiva.org32-kaltaisten järjestöjen kautta. Sijoittaja lainaa rahaa kehittyvässä taloudessa toimivalle mikroyrittäjälle, joka tarvitsee pienen summan rahaa päästäkseen
http://www.kickstarter.com/projects/66710809/double-ﬁne-adventure http://spot.us/ http://www.kiva.org/ 15
liiketoiminnan alkuun. Kun liiketoiminta alkaa tuottaa tulosta, hän maksaa lainansa takaisin. Lainaaja voi sitten sijoittaa summan uudestaan toiselle mikroyrittäjälle. Joukkorahoitus yleistyy myös kasvuyritysten rahoitusmallina. Mallissa yritys kerää alkupääomansa sijoittajilta verkon kautta. Tällaisia malleja ovat muun muassa brittiläinen CrowdCube 33 ja Suomessakin toimistoa pitävä GrowVC-yritys34, jossa sijoittaja voi aloittaa sijoittamisen niinkin pienellä summalla kuin 20 dollarilla kuukaudessa. 2.3 Joukkoistamisen kehityskaari Kuten edellä esitellyt esimerkit kertovat, joukkoistaminen on levinnyt lähes alalle kuin alalle. Esimerkkejä on loputtomiin: Uudeksi koulutuksen väyläksi noussut, internetissä opetusvideoita julkaiseva KhanAcademy joukkoistaa videoiden tekstityksiä. Yhdysvaltain patenttivirasto joukkoistaa patenttien tarkistamista.35 Solututkijat joukkoistavat proteiinien tutkimusta.36 Joukkoistaminen ei ole kuitenkaan uusi ilmiö. Jo 1700-luvulla Britanniassa etsittiin joukkoistamalla ratkaisua visaiseen tieteelliseen ongelmaan: kuinka määritellä laivan sijainti pituusasteilla (engl. longitude). Britannian hallitus perusti Longitude-palkinnon37 kannustamaan aikalaisia ongelman ratkaisuun. Joukkoistamisen mekanismi toimi samoin kuin nykyisinkin: tehtävä on avoin kaikille ja kuka tahansa saattoi osallistua. Määritelmä “kuka tahansa” saattoi kuitenkin olla rajattu asiantuntemuksen suhteen, kuten nykyisinkin. Ero nykypäivään on se, että nykyisin joukkoistaminen tapahtuu tehokkaasti internetissä. Internetin ja siihen liittyvien kommunikaatioteknologioiden leviäminen arkipäiväiseen käyttöön mahdollistaa joukkoistamisen käytön. Kuka tahansa voi osallistua tehtävän tekemiseen ajasta ja
34http://www.growvc.com 35 36 37
http://www.peertopatent.org/ http://www.scientiﬁcamerican.com/article.cfm?id=victory-for-crowdsourced-biomolecule2 http://www.royalnavalmuseum.org/info_sheets_john_harrison.htm 16
paikasta riippumatta internetin kautta. “Kuka tahansa” rajautuu sen mukaan, kenellä on pääsy internetiin, kuka tietää tehtävästä ja kenellä on mahdollisuus siihen osallistua. Joukkoistamisen yleistyminen liittyy laajempiin yhteiskunnallisiin kehityssuuntiin, joissa kansalaiset - tai kuluttajat - voivat osallistua prosesseihin, jotka ovat aiemmin olleet suljettuja. Tämän osallistavan kulttuurin (Jenkins, 2004, 2006) nousun myötä kansalaiset kanavoivat älyn ylijäämäänsä (Shirky, 2010) erilaisiin verkossa avoimina oleviin prosesseihin, kuten joukkoistamiseen. Älyn ylijäämä viittaa resurssiin, joka syntyy kulttuurin ja työelämän muutoksesta.38 Katsomme vähemmän televisiota ja vietämme yhä enemmän aikaa internetissä, ja yhä useampi meistä käyttää internetiä kansalaisvaikuttamiseen (Shirky, 2010). Ihmiset odottavat osallistumisen mahdollisuuksia ja tarttuvat niihin (Shirky, 2008). Viestinnästä on tullut reaaliaikaista, dynaamista ja kaksisuuntaista: vastaanottaja ei ole enää vain katsoja, vaan yhä useammin myös osallistuja ja tuottaja. 3. Joukkoistaminen demokraattisissa prosesseissa Tässä luvussa tarkastellaan, kuinka joukkoistamista voidaan käyttää demokraattisissa prosesseissa. Luvussa keskitytään pääsääntöisesti tapauksiin, joissa joukkoistamista on käytetty vakiintuneen hallinnon ja joukon (joukko tarkoittaa joukkoistamistehtäviin osallistujia) yhteistyössä. Mukana ei ole tapauksia, jossa kansalaisyhteiskunta itsenäisesti joukkoistaa politiikkaan liittyviä asioita ilman väylää perinteiseen poliittiseen päätöksentekoon. Tämä siksi, että tämä työ keskittyy tarkastelemaan joukkoistamista osana perinteisiä demokraattisia prosesseja. Mukaan on pyritty valitsemaan tapauksia, joissa joukkoistaminen on osa prosessia, jonka on tarkoitus johtaa selkeään lopputulokseen: budjettiin, strategiaan tai lakiin.
http://yle.ﬁ/radio1/asia/puheenvuoroja/clay_shirky_-_cognitive_surplus_24944.html 17
3.1 Laki- ja strategiavalmistelu 3.1.1 Perustuslain uudistus Islannissa Joukkoistamista käytettiin Islannissa vuosina 2010 ja 2011 perustuslain uudistusprosessissa.39 Maan perustuslaki kaipasi uudistusta, ja muun muassa Islannin pääministeri Johanna Sigurðardóttir halusi ottaa kansalaiset mukaan uudistukseen. Siksi perustuslakia muokattiin uudella, aiempaa avoimemmalla tavalla. Prosessissa joukkoistettiin kansalaisten näkemyksiä ja tietämystä uutta perustuslakia varten. Islannissa oli jo aiempina vuosina, vuosina 2009 ja 2010, järjestetty kansalliskokouksia, jotka toimivat perustana uudelle, avoimelle perustuslakiprosessille. Islanti oli nimittäin ja on edelleen - toipumassa rajusta talouskriisistä ja lamasta. Kriisi johti myös demokraattiseen lamaan: kansalaisten usko politiikkaan horjui. Näissä kansalaiskokouksissa40 keskusteltiin maan arvoista ja tulevaisuudesta. Näiden kokousten perusteella maan parlamentti aloitti perustuslain uudistuksen uudella uraauurtavalla tavalla. Uudistusprosessin aluksi islantilaiset valitsivat keskuudestaan 25 edustajaa perustuslakityöryhmään. Nämä edustajat olivat kansalaisia, eivät ammattipoliitikkoja. Ehdolla oli yli 500 kandidaattia. Tämä 25 kansalaisen ryhmä aloitti kunnianhimoisen uudistustyön. Jokaisen kokouksen jälkeen uusi versio lakiluonnoksesta julkaistiin verkossa, ja kansalaisia pyydettiin kommentoimaan luonnosta. (kuva 7) Islantilaiset jättivät kaikkiaan tuhansia kommentteja luonnoksen versioihin. He kommentoivat lakiluonnoksen versioita verkkosivuilla Facebook-integroinnin kautta eli he kirjautuvat sivuille Facebook-tunnuksillaan ja kommentoivat siellä Facebookproﬁilinsa avulla. He myös lähettivät työryhmälle sähköposteja ja perinteisiä kirjeitä. Perustuslakityöryhmä kuuli myös “perinteisiä” asiantuntijoita lainvalmistelussa.
Katso Islannin prosessiin liittyvä video suomeksi osoitteesta http://youtu.be/iU9y0y7w1p8 ja englanniksi http://youtu.be/4uJOjh5QBgA
http://www.thjodfundur2010.is/ ja http://www.thjodfundur2009.is/ 18
Kuva 7. Ihmisoikeuspykälän versiot Islannin perustuslain luonnoksessa. Klikkaamalla linkkiä kävijä pääsi lukemaan ja kommentoimaan kulloinkin ajankohtaista versiota.
Avoimen prosessin tulos, uudistettu perustuslaki41 , on Islannin parlamentin arvioitavana. Laista järjestetään mahdollisesti kansanäänestys. Arvioiden mukaan perustuslakiluonnos antaa valtaa kansalle enemmän kuin ennen, mutta ei ole kuitenkaan niin radikaali kuin mitä maan konservatiiviryhmät pelkäsivät. Avoimen prosessin tuloksena perustuslakiin tuli näkökulmia, joita suljetussa prosessissa olisi tuskin tullut otetuksi huomioon. Työryhmä sai esimerkiksi vinkin lisätä lakiin kohta, joka estää syrjinnän geenien perusteella. Tässä joukkoistamisprosessissa ilmeni sama mekanismi kuin yritysten joukkoistaessa tuotekehityshaasteitaan: kun prosessi avataan ulkopuolisille, ratkaisun hakeminen ongelmaan siirtyy asiantuntijoilta “joukon” tiedon naapurustoon (knowledge neighborhood) (kts. esim. Afuah & Tucci, 2012). Tavallisesti liikumme omissa tiedon naapurustoissamme, jolloin haemme vastauksia kysymyksiimme tästä lähinaapurustosta. Joukkoistamisen avulla tiedonhaku liikkuu laajan ihmisjoukon tiedonnaapurustoihin. Ihmisjoukko etsii vastausta omista lähinaapurustoistaan. Ideaalitapauksessa tämä laajennettu tiedonhaku tuo hakijalle uutta ja erilaista tietoa.
http://stjornlagarad.is/english/ 19
Prosessin seurauksena maassa myös heräsi keskustelua perustuslain tarkoituksesta. Tämä voi lisätä kansalaisten tietoisuutta perustuslain merkityksestä kansalaisille ja kiinnostusta politiikkaan. Seurauksena syntyi myös vaihtoehto nykyiselle perustuslaille: jotakin, mitä kansalaiset voivat kommentoida. Tyypillisesti lakiuudistukset ovat suljettuja prosesseja, eikä niihin ole kansalaisilla pääsyä. Siksi avoin prosessi mahdollistaa kansalaisten voimaantumisen, joka voi johtaa politiikan legitimiteetin vahvistumiseen. Kansalaiset voivat tuntea olevansa osa prosessia ja kokea siksi omistajuutta itseään koskevista poliittisista päätöksistä. Islannin prosessi ei - tietenkään - sujunut ongelmitta. Olihan tämä edelläkävijäprojekti perin kunnianhimoinen: tavoite oli kirjoittaa perustuslaki uudestaan muutamassa kuukaudessa, uudella metodilla. Tästä seurasi haasteita, kuten se, kuinka tiedottaa kansalle, mistä on kysymys ja kannustaa heitä osallistumaan? Kuinka valita edustuksellinen työryhmä? Tässä oli mutkia matkassa. Islannin korkein oikeus kumosi vaalien tuloksen liittyen äänestyksen teknisiin seikkoihin. Parlamentti kuitenkin vahvisti äänestyksen tuloksen, ja perustuslain uudistusryhmä pääsi lopulta aloittamaan työnsä. Haasteita on vielä lisää: Miten tarjota vaikutusmahdollisuus niille, joilla ei ole pääsyä verkkoon? Kuinka kansalaisten ääni voi kantaa loppuun asti, kun puoluepoliittiset väännöt astuvat peliin? Islannissa kansalaisten ääni on unohtunut, kun osa poliittisista ryhmistä vastustaa perustuslakiluonnosta. Siinä kun on radikaalejakin uudistuksia: muun muassa kalastusoikeuksien palauttaminen yhteisomistukseen yksityisiltä. Kaiken kaikkiaan prosessi oli uraauurtava avoimuudessaan ja kunnianhimoisuudessaan. Kokeilu myös opetti islantilaisille - ja koko maailmalle - kuinka kansalaisten kuuntelemisessa voidaan käyttää uusia keinoja. 3.1.2 Yhdysvaltain kansalliset dialogit Yhdysvaltain hallinnossa joukkoistamista on käytetty jo useita vuosia. Joukkoistaminen liittyy presidentti Barack Obaman avoimen hallinnon strategiaaan, jonka suuntaviivat
hän linjasi uuden virkansa alkajaisiksi vuonna 2009.42 Obaman hahmotteleman avoimen hallinnon strategian ytimessä ovat avoimuus, osallistavuus ja yhteistyö. Tästä syntyi Yhdysvaltain hallintoon Avoimen hallinnon aloite (Open Government Initiative), jota toteutetaan maan hallinnossa Valkoisesta talosta virastoihin. Toteutumista voi seurata osastojen raporteissa, jotka julkistetaan verkossa. Tämän aloitteen alle kuuluvat esimerkiksi Yhdysvaltain kansallinen julkisen datan sivusto 43, kansallinen joukkoistamissivusto44 ja Valkoisen talon sivuilla oleva kansalaisaloitesivusto We the People.45 Eri hallinnonaloista vastaavat virastot toteuttavat strategiaa muun muassa käyttämällä joukkoistamista. Kun julkisen palvelun verkkosivuista vastaava virasto, General Services Administration, sai tehtävän parantaa julkisen palvelujen verkkosivuja, se päätti käynnistää kansallisen keskustelun siitä, miten valtion verkkosivuja pitäisi kehittää.46 Uudistuksen osia avattiin niin, että kansalaiset pystyivät osallistumaan keskusteluun verkossa. Niin kansalaisilta kuin asiantuntijoilta toivottiin näkökulmia, ideoita ja ratkaisuja verkkosivujen parantamiseksi. Samalla tekeillä oli valtion ensimmäinen verkkostrategia, johon toivottiin näkökulmia. Keskustelun aihe, verkkosivujen parantaminen, oli jaettu 12 kategoriaan. Näistä käytiin keskustelua IdeaScale-ideointialustalla verkossa parin viikon ajan syksyllä 2011. Osallistuja vastasi verkkosivuilla esitettyihin kysymyksiin esittämällä ideaa sekä kommentoimalla ja äänestämällä toisten ideoita. Osallistujat myös merkitsivät ideansa eli "tägäsivät" ideansa aihealueittain. Näin ehdotukset päätyivät kategorioihin, joiden perusteella ehdotuksia pystyi etsimään sivustolta (kuva 8).
http://www.whitehouse.gov/the_press_ofﬁce/Transparency_and_Open_Government/ http://www.data.gov/ http://challenge.gov/ https://wwws.whitehouse.gov/petitions Katso video kansallisista dialogeista osoitteesta http://youtu.be/epqo7KG5yPY 21
Kuva 8. Osallistujat esittivät ideoita sekä äänestivät ja kommentoivat toisten ideoita. He myös luokittelivat ideansa kategorioihin merkitsemällä ne asiasanoin.
Mukaan oli rekrytoity myös niin sanottuja "keskustelun kiihdyttäjiä". He olivat tunnettuja alan asiantuntijoita, jotka osallistuivat keskusteluun verkossa. Mukana oli muun muassa Craigslistin perustaja Craig Newmark. Craigslist on yksi maailman suosituimmista verkon ilmoitussivustoista. Nämä keskustelun kiihdyttäjät vetivät mukaan osallistujia, ja he pystyivät arvioimaan ehdotuksia asiantuntemuksensa perusteella sekä esittämään olennaisia ehdotukseen liittyviä jatkokysymyksiä osallistujille. Keskusteluun osallistujat loivat proﬁilin, johon heidän aktiivisuutensa tallentui (kuva 9). Osallistujat keräsivät aktiivisuudestaan pisteitä. Osallistujien aktiivisuus näkyi myös rankingtaulukosta. Taulukko kertoi, kuka osallistujista oli kärjessä, ja millaista heidän aktiivisuutensa oli: ideointia, äänestämistä vai kommentointia. Järjestäjät käyttivät myös intensiivisiä keskustelutuokioita keskustelun aktivoinnissa. Näitä tunnin mittaisia tuokioita he kutsuivat dialogue-a-thoneiksi, mukaillen suosituiksi
Kuva 9. Osallistujat keräsivät pisteitä, ja heidän aktiivisuutensa tallentui proﬁilivirtaan.
tulleita hackathoneja ja codeathoneja. Ne ovat intensiivisiä tapaamisia, joissa teknologiataitajat ja eri alojen osaajat kokoontuvat luomaan uusia palveluja ja ratkaisuja ongelmiin. Tätä mallia sovellettiin tunnin mittaisiin keskusteluihin verkossa. Prosessista seurasi noin 440 ideaa, vajaat 1 700 kommenttia ja runsaat 8 000 ääntä noin tuhannelta osallistujalta. Avoimesta ideointiprosessista ja keskustelusta nousi selkeitä teemoja. Osallistujat toivoivat, että verkkosivut luotaisiin aiheiden eli kansalaisen tarpeiden mukaan, ei hallinnonaloittain. Näin kansalaiset löytäisivät tiedon paremmin. Osallistujat toivoivat verkkosivuille myös käyttäjäkeskeistä suunnittelua
(user-centric design) sekä parempaa käyttäjätestausta ennen sivujen lanseerausta. Myös erilaisten rajoitteiden, kuten aistirajoitteiden, parempaa huomioimista toivottiin. Toivelistalla oil myös parempi hakutoiminto, jonka avulla tieto löytyisi valtion verkkosivuilta tehokkaammin. Kun tämä idea esitettiin, keskustelun järjestäjät kertoivat USA Search -nimisestä hakupalvelusta, jonka valtio oli jo kehittänyt tätä tarvetta varten. Näin avoin keskustelu toimi tiedonvaihtoareenana olemassa olevista valtion palveluista. Vastaavanlainen kansallinen keskustelu käytiin liittovaltion mobiilistrategiasta vuoden 2012 tammikuussa joukkoistamisalustalla. Strategian tarkoitus on parantaa julkisia palveluja ja osallistaa kansalaisia. Tavoite on tehostaa mobiililaitteiden käyttöä hallinnon työkaluna ja siten tehostaa esimerkiksi etätyöskentelyä. Ajatus on löytää parhaat keinot mobiilin käyttöön, jolloin hallinnon toiminta tehostuu ja rahaa säästyy. Joukkoistamalla haluttiin kerätä ideoita ja näkökulmia tähän kansalliseen mobiilistrategiaan. Kuten edellisessäkin esimerkissä, ideointi ja keskustelu olivat avoimia verkossa kaikille. Aiheeseen liittymättömät ehdotukset luokiteltiin "aiheen ulkopuolinen" -kategoriaan. Keskustelun hoitajat käyttivät moderoimiseen ja kommentteihin vastaamiseen puolisen tuntia päivässä. Avoimesta ideointiprosessista tiedotettiin muun muassa sosiaalisessa mediassa ja Valkoisen talon blogissa. Parissa viikossa kertyi 134 ideaa sekä satoja ääniä ja kommentteja (kuva 10). Molemmat edellä esitellyt strategiat ovat vielä työn alla, joten osallistumisen tulosta ei voi vielä tarkastella valmiissa strategiassa. Tässä vaiheessa voidaan kuitenkin todeta, että joukkoistamisen avulla saadaan näkökulmia sekä kansalaisilta että asiantuntijoilta. Moni näihin ideointisessioihin osallistuneista oli hallinnon työntekijä tai entinen sellainen, eikä mistään laajojen kansanjoukkojen tavoittamisesta voida puhua. Hallinnon työntekijöiden ja alalla työskentelevien tietämyksensä kerääminen on yhtä tärkeää kuin kansalaisten ja erilaisten hallinnon ulkopuolisten asiantuntijoiden näkökulmien kuuleminen.
Kuva 10. Kymmenen suosituinta ideaa joukkoistetussa mobiilistrategian valmistelussa.
Vastaavanlaisia joukkoistettuja ideointiprosesseja on Yhdysvalloissa käytetty monilla hallinnonaloilla eri aiheista. Ideoita ja ratkaisuja etsitään parhaillaan esimerkiksi ohjelmaan, joka edistää liikunta- ja aistirajoitteisten verkon käyttöä. Samantyyppinen prosessi on käynnissä myös hätäkeskusten toiminnan parantamiseksi ja kriisien lievittämisen tehostamiseksi. Yhdysvaltain kansallisten dialogien kaltaista edelläkävijätyötä on Suomessa tehnyt Oikeusministeriön ylläpitämä Otakantaa.ﬁ-sivusto47, jossa kansalaisilta kysytään mielipiteitä esimerkiksi lakien toimivuudesta. Sivustolla myös ministeriöiden työryhmät pyytävät kansalaisia osallistumaan keskusteluun työn alla olevista uudistuksista. Sivuston käyttäjän kannalta jää kuitenkin epäselväksi, miten kansalaisten osallistuminen vaikuttaa valmistelutyöhön. (Katso luku 5 tavoitteen asettamisesta ja joukkoistamiseen liittyvästä viestinnästä.) 3.1.3 Madison Platform: Joukkoistaminen Yhdysvaltain kongressissa Yhdysvalloissa myös yksittäiset poliitikot ovat alkaneet käyttää joukkoistamista. Kongressiedustaja Darrel Issa (konservatiivipuolue) ja senaattori Ron Wyden (demokraattipuolue) yhdistivät voimansa ja perustivat keväällä 2012 sivuston, jossa he
http://www.otakantaa.ﬁ/ 25
pyytävä kansalaisia osallistumaan lakialoitteiden tekemiseen. Madison-nimisellä sivustolla näkee alkuperäisen lakiesityksen luonnoksen sekä kansalaisten siihen esittämät muutokset. Alkuvaiheessa kommentoitavana oli esimerkiksi internetin vapautta ja piratismia koskeva lakialoite (Online Protection and Enforcement of Digital Trade Act), jonka Issa ja Wyden kirjoittivat vaihtoehdoksi paljon vastustusta herättäneille SOPA- ja PIPA-aloitteille.48 Kaikkiaan 150 kansalaista osallistui tämän aloitteen kommentointiin ja kehittämiseen eteenpäin. Parhaillaan Madisonissa kehitetään Yhdysvaltain edustajainhuoneeseen pian käsittelyyn menevää esitystä hallinnon läpinäkyvyyden lisäämiseksi (The Digital Accountability & Transparency Act)49 sekä cyberturvallisuuteen liittyvä aloite (Federal Information Security Management Act of 2012).50 3.2 Budjetin valmistelu 3.2.1 Chicagon budjettikeskustelu Chicagon kaupungissa Yhdysvalloissa joukkoistamista on käytetty muun muassa budjettivalmistelun osana vuonna 2011. Joukkoistamisprosessin työnsi liikkeelle kaupungin uusi pormestari Rahm Emanuel. Kaupunki joutui tekemään suuria budjettileikkauksia, ja pormestari pyysi asukkaita kertomaan, mitä asioita budjetissa pitäisi painottaa. Budjettikeskustelun ideoita pantiin eteenpäin kaupungin työntekijöiden arvioitavaksi. Prosessin etenemistä pystyi seuraamaan joukkoistamisalustalla, kun idea siirtyi eteenpäin “Arvioitavana”-kategoriaan. Jos idea lopuksi päätyi budjettiin tai oli jo siellä, se siirtyi “Budjetissa”-kategoriaan. Näin kaupunkilaiset pystyivät seuraamaan, miten prosessi etenee.
http://keepthewebopen.com/open http://keepthewebopen.com/data http://keepthewebopen.com/ﬁsma 26
Kuva 11. Chicagon kaupungin työntekijät vastasivat joukkoistamisalustalla kaupunkilaisten kysymyksiin ja kertoivat jo olemassaolevista palveluista. Näin joukkoistaminen toimi myös tiedonvälityksen keinona.
Keskustelun isännöinnistä vastaavat kaupungin työntekijät myös kommentoivat kaupunkilaisten ehdotuksia ja muun muassa vinkkasivat, jos vastaavanlainen esitys oli jo budjetissa tai palvelu jo kaupungissa saatavilla (kuva 11). Prosessista tiedotettiin aktiivisesti Facebookissa (kuva 12), Twitterissä ja YouTubessa.
Kuva 12. Chicagon avoimesta budjettikeskustelusta tiedotettiin sosiaalisessa mediassa kuten Facebookissa.
Chicagon kaupunki on käyttänyt edistyksellisesti myös sosiaalista mediaa kansalaisten osallistamisessa. Pormestari on kahdesti kutsunut chicagolaiset esittämään kysymyksiä verkossa. Pormestari vastaa kaupunkilaisten esittämiin kysymyksiin suorissa “Facebook Town Hall Meeting” -lähetyksissä51 , jotka lähetetään pormestarin
http://www.youtube.com/watch? v=t4473SeuKaA&feature=share&list=UUzVUmQC2R4PEH6ru6N3x5SA 27
kanavalla YouTubessa. Kysymyksiä voi lähettää myös #AskChicago hashtagillä Twitterissä sekä AskChicago (Kysy Chicagolta) -joukkoistamisalustalla, jossa käyttäjät voivat myös äänestää toisten kommentteja.52 Budjettivalmistelun joukkoistamisesta näyttää tulevan trendi Yhdysvalloissa. Chicagon tavoin Cook County Yhdysvalloissa joukkoisti budjettikeskustelua vuonna 2011. County joutui tekemään suuria budjettileikkauksia. Cook County julkaisi verkkosivuillaan interaktiivisessa muodossa tietoa budjetista, menoeristä ja budjetin vuosittaisesta kehityksestä 15 vuoden aikana. Näin asukkaille tarjottiin tietoa budjetista ja keinoja ymmärtää budjettileikkausten syyt ja seuraukset. Sivuilla pyydettiin kansalaisilta myös tietoa ja näkemyksiä budjettiin liittyen, sekä ajatuksia hallinnon avoimuuden lisäämiseksi. Samalla Countyn presidentti Toni Preckwinkle ilmoitti, että ensimmäistä kertaa Countyn historian aikana budjetin menoerät julkaistaan säännöllisesti neljännesvuosittain. Näin kansalaiset voivat seurata rahankäyttöä budjettivuoden kuluessa.53 3.2.2 Calgaryn budjettikeskustelu Calgaryn kaupunki Kanadassa joukkoisti budjetin valmisteluaan vuonna 2011.54 Monivaiheisessa prosessissa yhdistettiin monipuolisesti verkko- ja ei-virtuaalista toimintaa. Prosessissa tehtiin kaupungin seuraavan vuoden budjettia sekä kolmivuotista taloussuunnitelmaa. Verkossa kerättiin kansalaisten näkemyksiä kaupungin palveluista, ja kansalaisia pyydettiin arvioimaan palveluiden tärkeysjärjestystä. Äänestys tapahtui niin sanotun “binaarisen valinnan” kautta: budjettikeskustelun verkkosivuilla osallistujille esitettiin kaksi vaihtoehtoista kaupungin palvelua ja pyydettiin valitsemaan se, jonka osallistuja
http://askchicago.org/ http://blog.cookcountyil.gov/budget/closing-the-gap/ http://www.calgarycitynews.com/2011/04/which-city-services-matter-most.html 28
koki tärkeämmäksi (kuva 13). Kaupunkilaiset pystyivät lisäämään valittavaksi myös oman ajatuksensa. Prosessiin pystyi osallistumaan myös älypuhelinsovelluksen kautta, ja käytössä olivat myös sosiaalinen media, kuten Facebook ja Twitter. Prosessiin kuuluivat myös
Kuva 13. Calgaryssä asukkaita pyydettiin arvioimaan kaupungin palveluja esittämällä heille vaihtoehtoja verkkosivuilla. Valintojen perusteella ohjelmisto laski palveluille pisteitä ja asetti ne suosituimmuusjärjestykseen.
tapahtumat, joissa kerättiin kaupunkilaisten mielipiteitä budjetista ja keskusteltiin kaupungin palveluista. Osallistujat esittivät noin 1 400 ideaa ja äänestivät 120 000 kertaa noin 3 000 käyttökerran kautta. Palaute johti muun muassa budjetti- ja liiketoimintasuunnitelmien muodon uudistamiseen niin, että ne olivat selkokielisempiä ja tarjosivat paremmin tietoa sekä kansalaisille että virkamiehille. 3.3 Avoin innovaatio Joukkoistaminen yleistyy myös osana avoimen innovaation strategiaa julkisella sektorilla. (Katso lisää avoimesta innovaatiosta ja joukkoistamisesta luvussa 2.) Avointa innovaatiota sovelletaan julkisella sektorilla järjestämällä innovaatiokilpailuita, joihin osallistujat lähettävät ideoita ja prototyyppejä kehittämistään palveluista. Esimerkiksi Yhdysvalloissa eri hallinnonalat järjestävät tällaisia innovaatiohaasteita. Nämä haasteet
on koottu Yhdysvaltain kansalliselle joukkoistamisalustalle (http://challenge.gov/), jossa kuka tahansa voi osallistua haasteisiin. Esimerkiksi Yhdysvaltain ympäristövirasto Environmental Protection Agency (EPA) järjesti vuonna 2011 innovaatiokilpailun, jossa etsittiin mobiilisovelluksia ympäristöön ja energiankäyttöön liittyen. Sovellusten tuli käyttää EPA:n julkaisemia datasettejä ympäristöstä. Kuka tahansa saattoi osallistua kilpailuun lähettämällä kuvauksen sovelluksen prototyypistään Challenge.gov-sivustolla. Tavoite oli löytää uusia innovatiivisia keinoja käyttää EPA:n julkaisemaa dataa sekä sovelluksia, joista olisi hyötyä kuluttajille. EPA levitti tietoa kilpailusta aktiivisesti sosiaalisessa mediassa, blogeissa sekä tapahtumissa kuten hackathoneissa. Hackathonit olivat tapahtumia, joissa osallistujat kehittivät nopeita prototyyppejä EPA:n avaamasta datasta. EPA järjesti myös puolen tunnin mittaisia webinaareja innovaatiokilpailusta. Webinaareissa vastattiin kysymyksiin kilpailusta, kerrottiin EPA:n avaamasta datasta ja kuunneltiin toiveita siitä, millaista dataa EPA:n toivottaisiin avaavan koneluettavaan muotoon. Kilpailuun lähetettiin noin neljäkymmentä sovellusta, jotka olivat julkisesti nähtävillä haasteen verkkosivuilla.55 Näistä tuomaristo valitsi voittajat. Kilpailuun osallistujat olivat ympäristöstä kiinnostuneita teknologiakehittäjiä, järjestöjä, yrittäjiä ja opiskelijoita. Yhdysvalloissa useat eri hallinnonalat ovat järjestäneet tällaisia kilpailuita. Edelläkävijä avoimen innovaation periaatteiden käyttämisessä on ollut avaruusvirasto NASA, joka uudessa, juuri julkaistussa avoimen hallinnon toimintasuunnitelmassaan56 painottaa avointa innovaatiota entistä enemmän. Tyypillisesti tällaisissa innovaatiokilpailuissa jaetaan pienet rahapalkinnot parhaille sovelluksille. Kilpailut kannustavat kehittäjiä käyttämään hallinnon avaamaa dataa sekä ovat keino löytää ratkaisuja, kuinka dataa
http://appsfortheenvironment.challenge.gov/ http://open.nasa.gov/plan/ 30
voi käyttää kansalaisten hyödyksi. Kilpailuun osallistujat osallistuvat saadakseen julkisuutta kehittämälleen palvelulle. Samalla he löytävät uusia kohderyhmiä ja markkinoita ja tulevat osaksi avoimen datan ja avoimen hallinnon ekosysteemiä. Kehittäjien rooli on tässä ekosysteemissä tärkeä, koska he löytävät keinot käyttää hallinnon dataa ja löytävät sovelluksilleen myös käyttäjiä. Tämä on tärkeää, koska hallinnon rooli ei voi olla kehittää sovelluksia itse, etsiä niille käyttäjiä ja löytää toimivia liiketoimintamalleja. Kuten EPAsta todettiin, innovaatiokilpailut eivät ole prosessin loppu, vaan siitä jatkuu työ, jossa suhdetta kehittäjien kanssa kehitetään edelleen. 3.4 Kansalaisaloitteet Joukkoistaminen yleistyy useissa maissa kansalaisaloitteiden keräämisessä ja niiden allekirjoittamisessa. Esimerkiksi Iso-Britanniassa voi allekirjoittaa aloitteita sähköisesti hallituksen palvelun avulla (kuva 14). 100 000 allekirjoitusta keränneet aloitteet päätyvät parlamentin keskusteltavaksi, mutta eivät välttämättä johda lakimuutoksiin tai muihin toimenpiteisiin. Sähköisiä kansalaisaloitteita käytetään myös paikallishallinnossa. Ne ovat esimerkiksi olleet käytössä Queenslandin parlamentissa57 Australiassa 2000-luvun alkupuolelta saakka. 3.4.1 Avoin ministeriö Keväällä 2012 voimaan astunut kansalaisaloitelaki ja perustuslain muutos antoi Suomessa vauhtia joukkoistamisen käyttöön kansalaisaloitteiden ideoimisessa ja nimien keräämisessä. Lain
Kuva 14. Iso-Britannian uuden sähköisen kansalaisaloitepalvelun käyttölukuja ensimmäisen 100 päivän ajalta.
mukaan eduskunnan on otettava käsittelyyn yli 50 000
http://www.parliament.qld.gov.au/work-of-assembly/petitions/overview 31
allekirjoitusta kuudessa kuukaudessa kerännyt kansalaisaloite. Kansalaiset voivat tehdä joko toimenpidealoitteen tai lakialoitteen. Toimenpidealoite päätyy asiasta vastaavan ministeriön käsittelyyn, lakialoite eduskuntaan. Allekirjoitukset voidaan kerätä sähköisesti, jolloin allekirjoittajat tunnistautuvat pankkitunnusten avulla. Uuden lain nojalla keväällä 2012 toimintansa aloitti vapaaehtoisten kansalaistoimijoiden perustama Avoin Ministeriö, jonka verkkosivuilla (www.avoinministeriö.ﬁ) kansalaiset voivat esittää laki- ja toimenpidealoitteita (kuva 15). Avoimen ministeriön tavoite on saada mukaan toimintaansa monipuolinen joukko osaajia ohjelmoijista lakimiehiin, jotka auttavat lopullisten aloitteiden muotoilussa.
Kuva 15. Avoimessa Ministeriössä kansalaiset voivat esittää ideoita laki- ja toimenpidealoitteiksi sekä äänestää ja kommentoida niitä.
Tässä vaiheessa Avoimessa Ministeriössä voi vasta esittää ideoita ja äänestää niistä. Yksikään idea ei ole vielä edennyt aloitteeksi asti, eikä aloitteita voisikaan allekirjoittaa,
koska sähköinen allekirjoittaminen ei ole vielä mahdollista. Tämä ominaisuus on kuitenkin tulossa sivuille. Suomen oikeusministeriö on myös rakentamassa järjestelmää, joka mahdollistaa kansalaisaloitteiden sähköisen allekirjoittamisen. Näyttää kuitenkin siltä, että ministeriön toteutustahti on huomattavasti hitaampaa kuin kansalaisyhteiskunnan vapaaehtoisvoimin pystyyn polkaiseman Avoimen Ministeriön.58 Kansalaisaloitelain avulla kansalaiset pystyvät työntämään eduskunnan tai ministeriön käsittelyyn aloitteita. Avoimen ministeriön avulla poliitikot puolestaan näkevät, mitkä asiat kansalaisia liikuttavat: mitä asioita he toivovat muutettavan, ja kuinka paljon kannatusta nämä muutosehdotukset saavat. Avoin ministeriö on lupaava malli, joka voi onnistuneen toteutuksen kautta lisätä kansalaisyhteiskunnan ja perinteisen poliittisen päätöksenteon vuorovaikutusta. Suomessa on kerätty kansalaisten aloitteita myös paikallistasolla Kansalaiskanavahankkeessa59 , joka päättyi vuonna 2007. 3.4.2 We the People Yhdysvalloissa Valkoisen talon perustaman We the People -sivuston60 kautta kansalaiset voivat esittää aloitteita ja kerätä niille kannatusta. Kun aloite kerää yli 25 000 allekirjoitusta 30 päivässä, Valkoinen talo etsii hallinnosta asiantuntijan vastaamaan aloitteeseen (kuva 16). Vastineet julkaistaan aloitekanavan verkkosivuilla. Ajoittain Valkoinen talo on myös järjestänyt joidenkin aloitteiden tekijöiden kanssa puhelinkokouksia, joissa keskustellaan aloitteeseen liittyvistä kysymyksistä ja mahdollisista jatkotoimista.
http://www.hs.ﬁ/kulttuuri/Avoin+ministeri%C3%B6+ker%C3%A4%C3%A4+kansalaisten+lakialoitteet +verkossa/a1305556365407
http://www.helsinginseutu.ﬁ/hki/hs/Helsingin+Seutu/Yhteisty_elimet/Hankkeet/Kansalaiskanava https://wwws.whitehouse.gov/petitions 33
Kuva 16. Valkoisen talon kansalaisaloitesivulla kansalaiset voivat esittää lakialoitteita ja muitatoimenpide-ehdotuksia. Kun aloite kerää tarpeeksi kannatusta, Valkoinen talo antaa aloitteeseen virallisen vastauksen ja kertoo mahdollisesta tehtävistä toimenpiteistä.
We the People aloitti toimintansa syksyllä 201161, ja se on osa Obaman hallinnon digitaalista avoimuus- ja osallistavuusstrategiaa. Kansalaisaloitesivuston oli suositumpi kuin Valkoinen talo oletti, ja allekirjoitusrajaa piti nostaa alkuvaiheessa 5 000 allekirjoituksesta nykyiseen 25 000:een.62
http://www.whitehouse.gov/blog/2011/10/03/good-problem-have-raising-signature-threshold-whitehouse-petitions 34
Kun kansalainen on jättämässä aloitetta ja on kirjoittanut siitä ensimmäisen lyhyen kuvauksen, järjestelmä etsii, onko vastaavasta aiheesta jo aloite olemassa. Jos näin on, järjestelmä tarjoaa jo olemassa olevan aloitteen allekirjoitettavaksi, jotta vältyttäisiin päällekkäisyyksiltä. We the People on ohjelmoitu avoimella lähdekoodilla, ja tavoite on julkaista koodi niin, että alusta on Yhdysvalloissa myös paikallishallinnon käytettävissä. We the People on kansalaisten ja Obaman hallinnon välinen kanava. Järjestelmässä ei ole suoraa siltaa kongressiin, jossa tarpeeksi kannatusta saaneita aloitteita käsiteltäisiin. Malli poikkeaa siis tältä osin Suomen Avoimesta Ministeriöstä, jossa tarpeeksi allekirjoituksia kerännyt aloite lähtee eduskunnan tai ministeriön käsittelyyn. Valkoisen talon mukaan aloitteet ovat kuitenkin johtaneet toimiin hallinnossa: Vastauksena kahteen piratismia ja internetin vapautta koskevaan aloitteeseen (ns. SOPA ja PIPA-keskustelu), presidentti Obaman hallinto esimerkiksi linjasi kantansa piratismia ja internetin vapautta internetlainsäädäntöön liittyen. Samoin pentutehtailua koskeva kansalaisaloite johti toimiin eläinten hyväksikäytön lopettamiseksi.63 4. Joukkoistamisen rooli demokratiassa 4.1 Joukkoistamisen vaikutukset demokratiaan Tässä luvussa tarkastellaan, millaisiin laajempiin kehityssuuntiin joukkoistaminen liittyy ja mitä joukkoistaminen merkitsee demokratiassa. Kuvio 1 hahmottelee joukkoistamisen vaikutusta demokraattisissa prosesseissa. Kun aiemmin suljettuna olleita prosesseja avataan, prosessissa virtaa ulos tietoa poliittisesta päätöksenteosta ja käsiteltävänä olevasta asiasta. Samalla kansalaisille tarjoutuu kanava osallistua prosessiin, joka on aiemmin ollut vaikeasti tavoitettavissa tai tyystin heidän ulottumattomissaan. Kuviossa 1 tähän viittaa Virta ulos -nuoli. Vastapainoksi sisäänpäin virtaa ideoita, tietoa ja näkemyksiä laajoilta joukoilta. Siten joukkoistaminen toimii keinona kerätä tietoa laajalta joukolta esimerkiksi lainvalmistelussa. Samalla pystytään aistimaan kansalaisten arvoja ja asenteita. Joukkoistamisen avulla päättäjät voivat kuulla aiempaa tehokkaammin
https://wwws.whitehouse.gov/petitions#!/response/were-listening-seriously 35
kansalaisten näkemyksiä, ja joukkoistaminen toimiikin demokratiassa kansalaiskuulemisen keinona. Kuviossa 1 tähän viitataan Virta sisään -nuolella. Aiempaa avoimempi poliittinen prosessi voi lisätä politiikan legitimiteettiä ja läpinäkyvyys vahvistaa päätöksenteon luotettavuutta. Ihannetilanteessa jaetussa, avoimessa prosessissa kansalaiset voimaantuvat, koska he kokevat yhteiskunnallista toimijuutta vaalien välilläkin. Kuviossa 1 tähän viitataan Yhdistetty prosessi -nuolella. Kun perinteisen, suljetun päätöksenteon ja kansalaisvaikuttamisen rajat huokoistuvat, syntyy uudenlainen yhteys kansalaisten ja päättäjien välille. Siksi kuviossa 1 sisäisen ja ulkoisen prosessin rajat on merkitty katkoviivalla.
Joukkoistaminen avoimen innovaation strategian välineenä synnyttää poliittisten instituutioiden ympärille innovaatioverkoston. Tämä verkosto on sijoitettu kuviossa 1 ulkokehälle. Verkosto koostuu yrittäjistä, teknologiataitajista ja kansalaisista, jotka
esimerkiksi hyödyntävät julkista dataa, rakentavat siitä palveluja ja tekevät näin siitä osan liiketoimintaansa. Näin he tarjoavat palveluja kansalaisille, ja heistä tulee osa avoimen hallinnon luomaa ekosysteemiä. Joukkoistamisen hyötyjä on tiivistetty taulukkoon 1.
Taulukko 1. Joukkoistamisen hyötyjä i) Tiedon keräämisen mahdollisuus aiempaa laajemmalta joukolta aiempaa nopeammin. ii) Uusien näkökulmien löytäminen osallistujajoukon laajetessa. iii) Kansalaisten osallistaminen poliittisiin prosesseihin. iv) Tiedon levittäminen kansalaisille käsiteltävästä asiasta. v) Kansalaisten mahdollinen voimaantuminen.
Joukkoistamisen tuoma läpinäkyvyys voi lisätä luottamusta instituutioihin aikana, jolloin demokratian lama vallitsee (Diamond, 2011) ja ihmisten usko instituutioihin horjuu (Beck, 2006, 2009). Perinteisten vaikuttamisen tapojen, kuten vaaleissa äänestämisen, houkuttelevuus vaikuttamisen keinona laskee. Kansalaisten aktiivisuus kanavoituu protesteihin kuten maailmanlaajuiseen Occupy-liikkeeseen. Soveltamalla avoimen hallinnon periaatteita perinteiset poliittiset instituutiot rakentavat yhteyttä kansalaisiin modernein keinoin. Kansalaisille tarjoutuu väylä osallistua yhteiskunnallisiin prosesseihin. Nämä keinot toimivat siltana perinteisiin instituutioihin, kuten tähän selvitykseen kerätyt esimerkit osoittavat. Joukkoistaminen ja muut digitaaliset kansalaisvaikuttamisen keinot voivat toimia myös rajuina vastavoimina perinteiselle päätöksenteolle. Tällöin kansalaisyhteiskunta käyttää joukkovoimaansa verkon kautta vastustaakseen ja muuttaakseen status quota, kuten Arabikevään aikana tapahtui. Joukkoistaminen voi toimia keinona toteuttaa suoraa demokratiaa (direct democracy). Suorassa demokratiassa kansalaiset pääsevät vaikuttamaan politiikkaan “suoraan”, ilman edustuksellisen demokratian luomaan välikättä (Fishkin, 2011). Esimerkiksi sitova
kansanäänestys voidaan katsoa suoraksi demokratiaksi, samoin lakiesityksiin tähtäävät kansalaisaloitteet. Joukkoistaminen luokitellaan joskus myös osaksi deliberatiivista demokratiaa. Deliberatiivinen demokratia (Bessette, 1994, Bohman & Rehg, 1997) korostaa keskustelun (deliberaation) ja harkinnan kautta saavutetun näkemyksen ja konsensuksen merkitystä päätöksenteossa. Populistisen deliberaation käsityksen mukaan joukkoistaminen voisikin toimia keinona deliberatiivisessa prosessissa. Deliberatiivinen demokratia kuitenkin korostaa enemmistön mielipiteen tärkeyttä. Joukkoistamisessa tällaista edustuksellista enemmistöä ei synny automaattisesti, ellei deliberaatiota järjestetä esimerkiksi deliberatiivisella kysely -menetelmällä (deliberative polling) (Luskin, Fishkin & Jowell, 2002).64 Siksi joukkoistaminen ei automaattisesti ole deliberatiivista demokratiaa, mutta voi olla sitä toteutustavasta riippuen. Nykysovelluksissa joukkoistamista ei yleensä voida määritellä edustuksellisen demokratian prosessiksi. Joukkoistaminen nähdään usein asiantuntijuuden vastakohtana: ajatellaan, että joukkoistamisen kautta ääneen pääsevät amatöörit. Näin toki on, koska ääneen pääsee kuka tahansa. Mutta tässä tunnistamattomassa joukossa on myös asiantuntijoita. Esimerkiksi edellä esitellyissä Yhdysvaltain joukkoistamistapauksissa mukana on ollut niin “tavallisia” kansalaisia kuin teknologiataitajia, ja molempien kuuleminen on ollut prosessissa hyödyllistä. Koska joukkoistaminen on avoin prosessi, nämä “tunnistamattomat” asiantuntijatkin voivat osallistua ja jakaa tietoaan. Osallistumiskynnys on matala ja viestintäkustannus on pieni: asiantuntijan ei tarvitse matkustaa parlamentin kuultavaksi, vaan hän voi työpöytänsä äärestä lähettää parin lauseen tiedonjyväsen, joka voi olla hyvinkin arvokas. Näin kävi Islannin perustuslain uudistusprosessissa, jossa uudistuskomitea sai ulkomailla olevalta asiantuntijalta vinkin geenisyrjintää käsittelevän kohdan lisäämisestä perustuslakiluonnokseen.
Professori James Fishkin Stanfordin yliopistossa on erikoistunut deliberatiivisen kyselyn metodiin tutkimuskeskuksessaan Center for Deliberative Democracy http://cdd.stanford.edu/ 38
Joukkoistaminen ei korvaa asiantuntijoiden kuulemisia. Joukkoistaminen tuleekin nähdä tässä vaiheessa täydentävänä osana perinteisiä prosesseja, ei niitä korvaavina. Sama ilmiö on nähtävissä muilla aloilla, joilla joukkoistamista käytetään: esimerkiksi journalismissa joukkoistaminen ei korvaa ammattitoimittajien työtä, vaan tarjoaa uuden työkalun journalismin tekemiseen. Joukkoistamisen yhteydessä on myös mietittävä asiantuntijuuden ja amatööriyden eroa ja yhtäläisyyttä. Kansalaiset, “amatöörit”, ovat kansalaisuuden ja arjen asiantuntijoita. He käyttävät valtion ja kunnan tuottamia palveluja päivittäin. Siksi heidän kokemuksensa ja näkemyksensä ovat arvokkaita. Kansalaiset ovat toki ennenkin voineet osallistua esimerkiksi lähettämällä kansanedustajille kirjeitä tai sähköposteja tai vaikkapa keskustelemalla kunnallispoliitikkojen kanssa omaa asuinaluettaan koskevista asioista. Teknologian ja kulttuurin murros on kuitenkin muuttanut vaikuttamiskanavia: Nykyisin suuri joukko ihmisiä voi osallistua prosesseihin verkossa. Avoimuuden myötä viestintään syntyy myös uusia piirteitä, kun osallistujat näkevät toistensa mielipiteet, reaaliaikaisesti ja laajassa mittakaavassa. Siten joukkoistamisen kautta kansalaiset viestivät myös toisilleen. Syntyy uudenlainen julkinen tila, jossa kansalaiset hallinnoivat itse itseään. Tästä voi syntyä uudenlaista voimaa ja muutosliikkeitä, kuten kävi Egyptissä keväällä 2011 kansannousujen aikaan. Egyptiläisten muutoshalu purskahti näkyviin sosiaalisen median kautta ja kanavoitui protesteissa. Tärkeä elementti tässä liikkeessä oli se, että kansalaiset näkivät sosiaalisessa mediassa, että muutkin haluavat muutosta. Tämä rohkaisi muita mukaan, ja seurauksena lisää ihmisiä liittyi muutosrintamaan (Aitamurto ja Sistek, 2011). 4.2 Joukkoistaminen avoimen hallinnon osana Joukkoistamista voidaan käyttää avoimen hallinnon periaatteiden toteuttamiseen. Silloin joukkoistaminen toteuttaa kansalaisten osallistamista, yhtä avoimen hallinnon kulmakivistä. Kuten kuviosta 2 ilmenee, muut ydinperiaatteet ovat avoimuus ja yhteistyö. Joukkoistaminen voidaan kytkeä myös avoimen innovaation kautta julkisen
datan avaamiseen65 ja datan käyttötarkoitusten löytämiseen, kuten luvussa 3.3. esiteltiin.
Avoimen hallinnon periaatteiden toteuttamisesta on tullut osa monen maan ulkopolitiikkaa. Esimerkiksi yli 50 maata on liittynyt Yhdysvaltain perustamaan Open Government Partnership -verkostojärjestöön.66 Syksyllä 2011 perustettu järjestö seuraa ja edistää avoimen hallinnon kehitystä maailmanlaajuisesti. OGP-verkostoa johtavat Yhdysvallat ja Iso-Britannia. Muun muassa Tanska, Ruotsi ja Viro ovat mukana verkostossa. Suomi ei ole mukana. OGP järjesti ensimmäisen kokouksensa huhtikuussa 2012 Brasiliassa, johon kokoontui yli 1 200 edustajaa yli 70 maasta. Kokouksessa käsiteltiin maiden avoimen hallinnon hankkeita. Kokouksessa tarkasteltiin hallinnon avoimuuden kehityssuuntia. Sellaisiksi
Katso julkisesta datasta Poikola, Kola ja Hintikka (2010). http://www.opengovpartnership.org/ 40
kirjattiin muun muassa osallistavien metodien käytön lisääminen politiikassa, avoimen datan portaalien yleistyminen, korruption vastaisten lakien yleistyminen, kansainvälisen avun läpinäkyvyyden lisääminen ja kansallisten luonnonvarojen käytön läpinäkyvyyden lisääminen.67 On huomattava, että Open Government -periaatteita soveltavat hallitukset ja parlamentit eivät ole sataprosenttisen avoimia, eivätkä koskaan tule olemaan. Poliittisessa päätöksenteossa on asioita, jotka eivät kuulu julkisuuteen. Ääriesimerkkiä käyttäen: tulenarkojen diplomaattisten suhteiden ratkominen verkossa kansalaisten kanssa voi olla järjetöntä ja hyödytöntä. On myös selvää, että avoimuuden periaatteita julistavat hallitukset strategisesti määrittelevät, millaisia prosesseja joukkoistetaan ja millaista dataa julkistetaan julkisen datan portaaleissa. Kansalaisyhteiskunnan rooli on vaatia avoimuutta ja käyttää näitä uusia vaikutusmahdollisuuksia aktiivisesti. Sen tehtävä on myös vaatia vallanpitäjiltä perusteluja pitää prosessit suljettuina ja olla avaamatta julkisin varoin ylläpidettyjä tietokantoja. Suljettuuden perusteleminen käy yhä haastavammaksi, kun mahdollisuudet avoimuuteen paranevat ja kansalaisten tietoisuus mahdollisuuksista kasvavat. 5. Onnistuneeseen joukkoistamisen ainekset Tässä luvussa tarkastellaan tekijöitä, jotka vaikuttavat joukkoistamisen onnistumiseen. Kuten luvusta käy ilmi, onnistunut joukkoistaminen on monen tekijän summa. Siksi joukkoistaminen vaatii järjestäjältään sitoutumista ja todellista halua onnistua sekä kykyä reagoida nopeasti prosessin tuomiin käänteisiin projektin aikana. i) Tavoitteen määrittely, rajaus ja vaiheistus Ensinnäkin pitää ymmärtää, mistä joukkoistamisprosessissa on pohjimmiltaan kysymys: kansalaisten osallistamisesta. Siksi kansalaisten tulee olla lähtökohta, kun joukkoistamisprojekteja suunnitellaan. Suunnitelmassa on oltava myös selkeä käsitys
67 http://www.opengovpartnership.org/news/revealed-top-ten-commitments-open-government-representatives-73-countries-gather-
siitä, miksi joukkoistamista tehdään sekä mitä joukkoistetaan: esimerkiksi ideoita, tietoa vai kokemuksia. Joukkoistamisen tavoite määrittelee esimerkiksi, kuinka monessa vaiheessa prosessi toteutetaan ja millaisessa ajassa. Tähän liittyen joukkoistamisprojektin on viestittävä selkeästi, mitä ihmisten toivotaan joukkoistamisalustalla tekevän, mistä projektissa on kysymys ja mitä siitä seuraa. Jos osallistujia esimerkiksi pyydetään esittämään ideoita tai vastauksia kysymyksiin, kysymysten on oltava selkeät ja yksiselitteiset sekä aihe selkeästi rajattu. Muutoin ideoita tulee määrittelemättömän laajalta alueelta. ii) Viestintä Joukkoistaminen ei ole automaattinen prosessi, joka käynnistyy vilkkaasti saman tien, kun projekti julkistetaan verkossa. Päinvastoin, joukkoistamisesta tulee tiedottaa aktiivisesti koko prosessin ajan. Osallistujia tulee kutsua prosessiin mukaan mahdollisimman monen kanavan kautta: sosiaalisessa mediassa, blogeissa, tapahtumissa ja verkostoissa. Tavoitteesta riippuen on hyvä tavoitella erilaisia ihmisryhmiä mahdollisimman monipuolisesti. Joukkoistaminen on uutta kulttuuria, ja varsinkin ensimmäisiin joukkoistamisprosesseihin on siksi tuskin ryntäystä. Kestää aikansa, ennen kuin ihmiset löytävät projektin ja pääsevät osallistumiskynnyksen ylitse. Joukkoistamiseen osallistuneille on hyvä lähettää uutiskirjeitä, jotka kertovat prosessin etenemisestä. Se saa heidät palaamaan prosessin pariin. iii) Yksinkertainen tekninen toteutus Teknisessä toteutuksessa on muistettava ihmislähtöisyys. Teknisen toteutuksen tulee olla yksinkertainen ja selkeä, etenkin pilotinkaltaisissa joukkoistamisprosesseissa. Käyttäjillä ei silloin useinkaan ole aiempaa kokemusta joukkoistamisesta. Alustalla on hyvä olla mahdollisuus luokitella aiheeseen kuulumattomia kommentteja “aiheen ulkopuolinen” -kategoriaan, jotta keskustelu ja ideointi eivät rönsyile liikaa. Teknisen toteutuksen on myös oltava joustava niin, että muutoksia voidaan tehdä tarvittaessa prosessin kuluessa. iv) Joukkoistamisprosessin hoitaminen
Joukkoistamisen onnistuminen vaatii vahvaa läsnäoloa verkossa. Keskustelua pitää hoitaa vastaamalla kysymyksiin, poistamalla asiattomia kommentteja ja luokittelemalla kommentteja. Tähän tarvitaan henkilöresursseja. Joukkoistamisyhteisön hoitaja (community manager) pitää huolta siitä, että osallistujat noudattavat projektissa asetettuja viestintäohjeita (Code of Communication). Nämä ohjeet ovat tärkeät, koska ne määrittelevät, millaiset kommentit (esimerkiksi asiattomat ja rasistiset) poistetaan sivustolta.
v) Aikarajoite Joukkoistamisessa on hyvä olla aikarajoite. Tämä tarkoittaa sitä, että joukkoistamisprosessi kestää vain tietyn, selkeästi ilmoitetun ajan. Tämä tekee osallistumisesta houkuttelevampaa, kun tiedossa on, että mahdollisuus on avoin vain rajatun ajan. Jos joukkoistamisprosessissa on useita vaiheita, vaiheiden kestot on syytä ilmoittaa selkeästi. Toisaalta on huomattava, että samat keinot eivät sovi kaikkeen joukkoistamiseen. Joukkoistaminen voi olla kampanjatyypistä, lyhyttä joukkoistamista kuten muutaman viikon kerrallaan jatkuneet Yhdysvaltain kansalliset dialogit. Näin hyödynnetään verkon luonnetta, johon sopii intensiivisyys. Toisaalta, kansalaisaloitteisiin voidaan kerätä allekirjoituksia pitkän aikaa verkossa, ja asuinalueen epäkohtien joukkokartoitus (katso luku 2.2.1) voi olla käynnissä jatkuvasti. Jos joukkoistaminen jatkuu pitkään, prosessi on hyvä jakaa vaiheisiin niin, että tuloksia arvioidaan ja julkaistaan säännöllisin väliajoin. Projektin kesto on kerrottava selkeästi joukkoistamissivuilla. vi) Tapahtumat Joukkoistamiseen on hyvä liittää myös tapahtumia. Tämä levittää tietoa joukkoistamisesta ja antaa osallistujille mahdollisuuden tavata järjestäjiä. Nämä tilaisuudet ovat myös hyviä mahdollisuuksia esittää kysymyksiä ja kommentoida joukkoistamista. Järjestäjät myös tapaavat osallistujia ja potentiaalisia sellaisia ja kuulevat palautetta projektistaan. Kuten Yhdysvaltain ympäristövirasto EPA:n (luku 3.3) esimerkistä käy ilmi, tapahtumat aktivoivat osallistujia.
viii) Analyysi ja prosessin seuranta Sekä joukkoistamisprosessin kuluessa että sen jälkeen on analysoitava prosessin tuloksia. Analysoinnin kohteena on muun muassa se, mitä ihmiset kommentoivat, keitä osallistujat ovat ja mitkä tekijät vaikuttavat heidän aktiivisuuteensa. Viimeistään prosessin jälkeen analyysin tulokset on hyvä koota raportiksi, joka julkaistaan verkossa Yhdysvaltain virastojen tapaan. Näin tulokset ovat julkisia, jolloin osallistujat näkevät välivaiheena, mitä joukko sanoi. Kun varsinainen joukkoistamisprosessi on ohitse, tiedotustyö ja yhteydenpito osallistujiin jatkuu. Jos kyseessä on lainsäädäntöprosessi, osallistujille esimerkiksi tiedotetaan, kuinka prosessi etenee. Lopuksi on hyvä tehdä yhteenveto siitä, mitä joukkoistaminen merkitsi prosessissa ja mitä siitä opittiin. Kun nämä opit julkaistaan, muutkin hyötyvät tehdyn työn opeista. Näin prosessin kehä käydään kokonaan lävitse. Tämä voi motivoida osallistumaan joukkoistamiseen myös seuraavalla kerralla. ix) Prosessiin sitoutuminen Prosessin aloittajan on sitouduttava aidosti joukkoistamisprojektiinsa. Tämä tarkoittaa sitä, että tekijöillä on oltava aito halu kuunnella kansalaisia ja kutsua heidät mukaan. Tämä pyrkimys heijastuu toteutukseen: mitä aidommin projektia ollaan tekemässä, sitä paremmin löytyy ratkaisuja prosessin tuomiin haasteisiin. Haasteita pohditaan tarkemmin seuraavassa luvussa. 6. Joukkoistamisen haasteet Tässä luvussa tarkastellaan joukkoistamisen haasteita ja pohditaan, kuinka niihin voisi suhtautua. i) Digitaalinen eriarvoisuus Tämä selvitys keskittyy tarkastelemaan internetissä tehtävää joukkoistamista. Tällöin osallistua eivät voi ne, jotka eivät pääse internetiin. Tämä “digitaalinen eriarvoisuus” (digital divide) pienenee Suomessa, ja suurimmalla osalla suomalaisista
eli noin 80 prosentilla on jo laajakaistayhteys. Kaikilla ei kuitenkaan ole verkkoyhteyttä, eivätkä kaikki halua käyttää internetiä. Tämä rajoite tulee tiedostaa, kun digitaalisia keinoja käytetään poliittisissa prosesseissa. Mahdollisuuksien mukaan voidaan tarjota muita väyliä osallistumiselle. Kuten luvussa 5 todetaan, joukkoistamiseen on muutenkin hyvä yhdistää ei-virtuaalisen maailman tapahtumia. Asiaa voi kuitenkin lähestyä kuten avoimia kokouksia yleensäkin: paikalla ovat ne, jotka päättivät tulla paikalle. Kaikkia ei saada paikalle koskaan. ii) Joukkoistaminen ja kansan ääni On ymmärrettävä, mikä joukkoistamisen rooli on demokratiassa. Joukkoistaminen, siten kuin sitä tämän selvityksen esimerkeissä käytetään, ei ole edustuksellista demokratiaa eikä se myöskään esimerkiksi vastaa kansanäänestystä. Osallistujajoukko ei välttämättä, eikä edes todennäköisesti, edusta koko Suomen kansan mielipidettä. Joukkoistamista voidaan toki käyttää myös osana edustuksellisia prosesseja. Tällöin voidaan käyttää esimerkiksi deliberatiivisen kyselyn kaltaista metodia (deliberative polling), jossa tietyn järjestyksen mukaan valitaan kansalaisista edustava satunnaisotos. Sen jälkeen otoksen perusteella valituille jaetaan tietoa keskustelun alla olevasta aiheesta. Keskustelun jälkeen ihmiset ilmaisevat mielipiteensä annetusta aiheesta. Metodin ydin on, että mitataan kansalaisten mielipidettä sen jälkeen, kun he ovat saaneet tietoa asiasta ja he ovat saaneet mahdollisuuden harkita sitä.68 On myös huomattava, että joukkoistaminen on altis masinoinnille ja kampanjoinnille. Tässä ei sinänsä ole mitään pahaa, päinvastoin: jos esimerkiksi oman asuinalueen terveyskeskuksen toiminnan turvaaminen on kansalaiselle tärkeää ja hän jättää asiaan liittyvän idean joukkoistamisprojektissa, tietenkin hän levittää tietoa osallistumisestaan verkostoissaan ja pyytää muitakin osallistumaan. Se on kansalaisten järjestäytymistä, eikä se ole uutta, mutta keinot voivat olla uudet. Lobbaajat ja intressiryhmät pyrkivät tehokkaaseen vaikuttamiseen työkseen. Joukkoistaminen antaa kuitenkin väylän myös
Katso lisää deliberatiivisesta demokratiasta luvussa 4.
tavallisille, perinteisten lobbausryhmien ulkopuolisille kansalaisille saada äänensä kuuluviin. Nämä seikat on otettava huomioon, kun joukkoistamisprojektien tuloksia tarkastellaan ja kun joukkoistamisesta viestitään kansalaisille. On kerrottava selkokielisesti, mistä prosessissa on kysymys ja millä tavalla siihen osallistuminen voi vaikuttaa. iii) Joukko ja asiantuntijat Kansalaisten kuuleminen joukkoistamisen avulla ei korvaa asiantuntijoiden kuulemista, mutta kansalaisten ääni voidaan ottaa huomioon osana päätöksentekoprosessia usealla tavalla. Rooli voi vaihdella aiheesta riippuen asiantuntijoiden kanssa samanarvoisesta informoivaan ja täydentävään tehtävään. Samaa logiikkaa käyttäen joukkoistaminen ei myöskään korvaa poliitikkoja maan asioiden hoitamisen ja päätöksenteon asiantuntijoina. iv) Kustannukset Joukkoistaminen vaatii sekä henkilöresursseja että teknistä toteutusta. Nämä tuovat kustannuksia joukkoistamisen järjestäjälle. On kuitenkin tärkeää huomata, ettei joukkoistamista varten tarvitse välttämättä rakentaa uusia teknisiä ratkaisuja, vaan voidaan käyttää olemassa olevia työkaluja. Esimerkiksi Yhdysvaltain hallinto käyttää monessa joukkoistamishankkeessaan teknistä sovellusta, jonka käyttö maksaa muutamia tuhansia euroja vuodessa. Joukkoistamista suunniteltaessa onkin tärkeää selvittää, mitä valmiita työkaluja metodin käyttämiseen on olemassa, etteivät resurssit valu hukkaan. Tiedotuksessa käytetään puolestaan paljon ilmaisia sosiaalisen median työkaluja kuten Facebookia ja Twitteriä. Kustannuksia pohdittaessa on myös arvioitava, mikä on kustannus siitä, ettei kansalaisia oteta mukaan prosesseihin. Jos uusia metodeja ei kokeilla, kehityssuuntien alkuvaiheen tärkeät opit jäävät hankkimatta. v) Osallistujien aktivointi Joukkoistaminen ei onnistu ilman kansalaisten osallistumista, eikä ole itsestään selvää, että ihmiset osallistuvat. Erityisen haasteen luo se, että joukkoistaminen on uutta, ja
harvalla on vielä kokemusta joukkoistamisprosesseihin osallistumisesta. Joukkoistaminen ei myöskään ole automaatti, joka pyörähtää itsestään liikkeelle ja pysyy käynnissä ilman hoitamista. Joukkoistamisprojekteista tiedottamiseen ja prosessin hoitamiseen on siksi panostettava. (katso tähän tarkempia ohjeita luvusta 6) Maailmalta ja Suomesta saadut esimerkit kuitenkin osoittavat, että ihmiset osallistuvat, kun heille antaa siihen mahdollisuuden. vi) Vihapuhe ja asiattomat kommentit Koska joukkoistaminen on avoin verkkoprosessi, osallistujajoukko on monenkirjava. Mukana on myös asiattomien kommenttien esittäjiä. Asiattomat kommentit täytyy poistaa sivustolta ja muu aiheeseen liittymätön puhe on syytä siirtää sivustolta syrjään. Esimerkiksi Yhdysvaltain hallinnon dialogeissaan käyttämä joukkoistamisohjelmistossa tämä on mahdollista siirtämällä aiheeseen liittymätön omaan kategoriaansa, joka ei näy etusivulla. Sivustolle on hyvä laittaa myös viestintäohjeet (Code of Communication), jossa linjataan, millaiset kommentit poistetaan tai siirretään syrjään. Facebookintegrointia käytettäessä asiattomuuksien esittäjien viestintää voidaan myös rajata erilaisin keinoin. vii) Joukkoistamisen käyttö muodon vuoksi Joukkoistaminen metodina lupaa osallistujille, että heidän ääntään kuullaan ja että heidän osallistumisellaan on väliä. Poliittiselle päätöksenteolle tämä voi näyttäytyä haasteena: kuinka kansalaisten mielipide ja tietämys näkyy lopullisessa tuotoksessa, oli se strategia tai lakialoite. On vaara, että joukkoistaminen jää vain eleeksi, jolla kalastellaan kansalaisten suosiota. Tällöin projekti kääntyy “political window dressing” -ilmiöksi, jolloin joukkoistamisen hyötyjä ei päästä keräämään. 7. Suositukset Tässä luvussa esitetään, kuinka joukkoistamista voisi soveltaa Suomessa poliittisissa prosesseissa.
1) Tulevaisuuskunnan kannattaa kokeilla joukkoistamista tehokkaissa pilottiprojekteissa. Tämä siksi, että vain näin opimme, kuinka joukkoistaminen voi toimia. Joukkoistamisprojektin kulku kannattaa tutkia huolellisesti, ja tulokset kannattaa arvioida. Prosesseista opitun pohjalta joukkoistamista voidaan tarvittaessa soveltaa laajemmin. Näin tulevaisuusvaliokunta toimii paitsi eduskunnan, myös koko Suomen kokeilulaboratoriona. Pilottiprojektit voisivat liittyä kansalaisten arkeen, kuten asumiseen ja palveluihin, jolloin osallistumiskynnys on mahdollisimman matala. Valiokunnan on syytä seurata tarkkaan muita joukkoistamishankkeita ja tarkastella mahdollisuutta yhteistyöhön. Esimerkiksi Avoimessa Ministeriössä esitettyjä aloitteita voi harkita otettavaksi eduskunnan käsittelyyn, vaikka ne eivät saavuttaisikaan vaadittavaa 50 000 allekirjoituksen rajaa. 2) Joukkoistamishankkeiden julkistamiseen kannattaa yhdistää tapahtumia. Tässä voi etsiä synergiaetuja kansalaisyhteiskunnan verkostojen kanssa. Esimerkiksi syksyllä 2012 Suomessa järjestetään kansainvälinen tiedon avoimuutta ja modernia demokratiaa käsittelevä Open Knowledge Festival69 , jonka yhteydessä projekteja voisi esimerkiksi julkistaa. Samaan yhteyteen voisi ajoittaa julkisen datan avaamista. Tähän voisi liittää innovaatiokilpailun, joka kannustaa kehittämään palveluja julkiseen dataan liittyen. Tämä kannustaa avoimen innovaation periaatteiden soveltamista ja rakentaa ekosysteemiä julkisen datan ympärille. 3) Eduskunnan olisi hyvä luoda sekä eduskuntaa että valtiohallintoa kattava avoimuusohjelma. Näin avoimuus ja kansalaisten osallistaminen läpäisevät useita poliittisen päätöksenteon tasoja. Ohjelmassa määritellään, kuinka avoimuus toteutuu eduskunnan työssä ja valtionhallinnossa: esimerkiksi kansalaisten kuuntelemiseen modernein keinoin ja julkisen datan avaamiseen koneluettavaan muotoon kannustetaan. Tähän ohjelmaan myös rakennetaan järjestelmä, joka mittaa, kuinka hyvin eri hallinnonalat toteuttavat ohjelmaa. Ohjelma kannustaa tekemään onnistuneita osallistamisprojekteja sekä muita digitaalisia hankkeita. Onnistumista mitataan esimerkiksi kävijöiden
http://okfestival.org/ 48
määrällä. Ohjelman tekemisessä voi käyttää hyödyksi joukkoistamista esimerkiksi pyytämällä kansalaisilta näkökulmia ja ideoita avoimen hallinnon toteuttamiseen. 4) Eduskunnan on syytä tutkia mahdollisuus uudistaa omaa ja valtion tietohallintoa. Voitaisiinko siirtyä avoimen lähdekoodin ratkaisuihin, jotka mahdollistavat järjestelmien tarjoajien vaihtamisen tarvittaessa? Tälloin yksi tarjoaja ei pääse dominoimaan palvelujen rakentamista, ja todennäköisesti myös varoja säästyy. Esimerkiksi Valkoinen talo Yhdysvalloissa on siirtynyt mahdollisimman pitkälle avoimen lähdekoodin ratkaisuihin. Tähän liittyen eduskunnan on hyvä tiedostaa tietohallinnon haasteet, jotka kohtaavat useita maita. Digitaalinen kehitys vaatii tietohallinnolta ja järjestelmien rakentamiselta nopeaa, iteratiivista toimintaa. Näitä taitoja on kuitenkin harvoin valmiina organisaatiossa. Tähän haaste on tunnistettu monessa maassa, ja siihen vastaa Yhdysvalloissa Code for America -järjestö70, joka kouluttaa modernin tietohallinnon joukkueita ja lähettää niitä maan paikallishallintoon hallinnon pyynnöstä tekemään digitaalisia hankkeita. Näin on tarkoitus levittää tietoa ja osaamista tekemisen avulla. 5) Eduskunnan on syytä aktiivisesti myötävaikuttaa siihen, että Suomi liittyy kansainvälisiin avoimuutta edistäviin verkostoihin, kuten Open Government Partnership -verkostojärjestöön. Verkostossa ovat jo mukana Ruotsi, Tanska ja Viro. Suomi on tältä osin jäänyt avointa hallintoa edistävien ulkopoliittisten suuntausten ulkopuolelle. Jäsenyys OGP-yhteisössä tuo Suomeen viimeisintä tietoa modernin, avoimen hallinnon periaatteiden soveltamisesta eri puolilla maailmaa. 8. Lopuksi Tätä selvitystä varten tehdyn työn perusteella on selvää, että ihmiset haluavat vaikuttaa verkon kautta itseään koskeviin yhteiskuntapoliittisiin prosesseihin, oli kyseessä perustuslain uudistus Islannin tapaan tai kaupungin palvelujen arvottaminen budjetinvalmistelussa. Osallistavan kulttuurin nousun ja uusien teknologioiden ansiosta
http://codeforamerica.org/ 49
myös perinteisillä instituutioilla on mahdollisuus toteuttaa avoimuutta uusin keinoin. Nämä keinot, kuten joukkoistaminen, jotka meille vielä näyttäytyvät uusina, eksoottisina, voivat hyvinkin kasvaa normiksi. Niistä voi tulla vakituinen osa päätöksentekoa, ja ne voivat osittain myös korvata perinteisiä prosesseja. Joukkoistaminen ja muut uudet osallistumisen väylät luovat uusia mahdollisuuksia sekä kansalaisvaikuttamiseen että vakiintuneisiin poliittisiin prosesseihin. Ne tarjoavat kansalaisille uusia keinoja hallita itseään. Tämä voi johtaa kansalaisten voimaantumiseen sekä informoidumpiin poliittisiin päätöksiin. Samalla ne luovat uusia tapoja ottaa kansalaisten ääni huomioon perinteisissä demokraattisissa käytänteissä. Emme kuitenkaan vielä tiedä, mitä näistä uusista metodeista seuraa. Ne ovat vielä täydentävä, uusi ja eksoottinen osa perinteisiä prosesseja. Vielä ei tiedetä, kuinka nämä keinot integroituvat osaksi poliittisen päätöksenteon arkipäivään ja millaiseksi ne muotoutuvat tulevaisuudessa. Tutkimatonta kenttää riittää: Emme esimerkiksi tiedä, miksi ihmiset osallistuvat näihin prosesseihin ja keitä osallistujat ovat. Joukkoistamisen ja muissa osallistamismetodeja käyttävissä maissa keskustellaan parhaillaan siitä, kuinka kansalaisten ääni vaikuttaa lopullisiin päätöksiin ja kuinka luoda tarpeeksi avoimia prosesseja, joissa kansalaiset voivat seurata osallistumisensa vaikutusta. Tämä selviää vain kokeilemalla joukkoistamista ja ottamalla oppia näistä kokeiluista. Tähän puolestaan tarvitaan ajan hengessä kiinni olevia poliittisia johtajia, muutosjohtajia, jotka ymmärtävät ajan hengen ja käyttävät uusia metodeja. Lopuksi on muistettava, etteivät joukkoistaminen tai muut uudet osallistumisen keinot ole itse tarkoitus tai päämäärä, vaan ne ovat keino päästä tavoitteeseen. Tavoite on demokraattinen, tasa-arvoinen yhteiskunta, jossa kansalaiset tietävät, että heillä on mahdollisuus vaikuttaa itseään koskeviin päätöksiin vaalien välilläkin.
Lähdeluettelo Afuah, A. N., and Tucci, C.L. (2012) Crowdsourcing as a solution to distant search. Academy of Management Review 37:3. Aitamurto, T. (2011) The Impact of Crowdfunding on Journalism: Case Study of Spot.Us Journalism Practice, 5:4, 429-445. Aitamurto, T., Leiponen, A & Tee R. (2011) The Promise of Idea Crowdsourcing beneﬁts, contexts, limitations. Whitepaper for Nokia Ideas Project. Saatavilla: http:// www.crowdsourcing.org/document/the-promise-of-idea-crowdsourcing--beneﬁtscontexts-limitations/5218 Aitamurto, T., Sirkkunen E. & Lehtonen, P. (2011) Trends in Data Journalism: The role of data journalism in newswork. Tampereen yliopisto. Aitamurto, T., Heikka, T., Kilpinen, P. & Posio, M. (2011) Uusi Kultakausi: Kuinka sosiaalinen media mullistaa kaiken. Barrikadi, WSOY. Aitamurto, T. & Könkkölä, S. (2011) Value in Co-Created Content Production in Magazine Publishing: Case Study of Co-Creation in Three Scandinavian Magazine Brands. Conference Proceedings at World Conference on Mass Customization, Personalization, and Co-Creation: Bridging Mass Customization & Open Innovation. Aitamurto T. & Sistek, H. (2011) How social media is keeping the Egyptian revolution alive. PBS MediaShift. Saatavilla: http://www.pbs.org/mediashift/2011/09/how-socialmedia-is-keeping-the-egyptian-revolution-alive256.html Aitamurto, T. & Lewis, S. (2012) Open Innovation in Digital Journalism: Examining the Impact of Open APIs at Four News Organizations. Forthcoming in New Media & Society. Beck, U. (2006) Living in the World Risk Society, Economy and Society 35(3): 329–45. Beck, U. (2009) World at Risk. Cambridge: Polity. Benkler, Y. (2006) The Wealth of Networks: How Social Production Transforms Markets and Freedom. Yale: Yale University Press. Bessette, J. (1994) The Mild Voice of Reason: Deliberative Democracy and American National Government. University of Chicago Press, Chicago. Bohman, J & Rehg, W. (1997) Deliberative Democracy: Essays on Reason and Politics. MIT Press. Cambridge ja Lontoo.
Brabham, D C. (2008) Crowdsourcing as a Model for Problem Solving: an introduction and cases. Convergence: The International Journal of Research into New Media Technologies. 14(1), pp. 75- 90. Brabham, D.C. (2009) Crowdsourcing the Public Participation Process for Planning Projects. Planning Theory 8, 242-262. Brabham, D. (2010). Moving the crowd at Threadless. Information, Communication, and Society 13(8): 1122-1145. Brito, J. (2008) Hack, Mash & Peer. Crowdsourcing government transparency. The Columbia Science and Technology Law Review, Vol 9: 119-157. Dahlander, L. & Gann, M. (2010) How open is innovation? Research Policy (39) 699– 709. Diamond, L. (2011) The Democratic Recession. Before and after the Financial crisis. Kirjassa New Ideas on Development after the Financial Crisis. (toim. Nancy Birdsall ja Francs Fukuyama. John Hopkins University Press, Baltimore. Fishkin, J. (2011) When the People Speak. Deliberative Democracy and Public Consultation. Oxford University Press, Oxford. Howe, Jeff (2008) Crowdsourcing: why the power of the crowd is driving the future of business. New York: Crown Business. Jenkins, H. (2004) The Cultural Logic of Media Convergence, International Journal of Cultural Studies 7(1), (2004), 33-43. Jenkins, H. (2006) Convergence Culture: where old and new media collide. New York: University Press. Jeppesen, L. B. and K. R. Lakhani (2010) Marginality and Problem-Solving Effectiveness in Broadcast Search. Organization Science, 21: 1016-1033. Poikola, A., Kola, P., Hintikka, K.A. (2010) Julkinen data - johdatus tietovarantojen avaamiseen. Liikenne- ja viestintäministeriö, Helsinki Levy, Pierre (1997) Collective Intelligence: mankindäs emerging world in cyberspace, Cambridge, MA: Perseus Books. Luskin, R.C., Fishkin, J., & Jowell, R. (2002) Considered Opinions: Deliberative Polling in Britain. British Journal of Political Science, 32(3):455-487 Meier, P. (2011) Do “Liberation Technologies” Change The Balance of Power Between Repressive States and Civil Society? Doctoral Thesis for the Fletcher School of Law
and Diplomacy. Saatavilla http://irevolution.ﬁles.wordpress. Poetz, M.K. and M. Schreier (2011) The value of crowdsourcing: Can users really compete with professionals in generating new product ideas? Journal of Product Innovation Management. Volume 29 (2) 245–256. Ross, J, Irani, L., Silberman, M.S., Zaldivar, A., Tomlinson, B (2010) "Who are the Crowdworkers? Shifting Demographics in Mechanical Turk". CHI 2010. Shirky, C. (2010) Cognitive Surplus: Creativity and Generosity in a Connected Age. Penguin Press. Shirky, C. (2008) Here Comes Everybody. The Power of Organizing Without Organizations. Penguin Press.
More From Tanja Aitamurto
Kymmenen vaitetta journalismin tuhosta ja miksi niistä ei kannata huolestua.
Ominvoimin–mutta_yhdessa - Tekemisen demokratian ensimmäiset askeleet
Crowdsourcing in democracy
The Impact of Crowdfunding on Journalism - Case Study of Spot.Us